СБХ / 2020 йил / № 05 / Божхона\nРадиоактив ва махсус ядровий материалларнинг юртимиз чегаралари орқали олиб ўтилиши ана шундай «кескин назорат»ни талаб қиладиган жараёнлардан ҳисобланади. Бундай материалларнинг чет давлатдан олиб кирилиши, олиб чиқилиши ёки транзит тарзида ҳаракатланиши, уларни бирламчи идентификациядан ўтказиш ва олиб чиқиш ишлари якунлангунига қадар улар сақланишини таъминлаш божхона органларининг масъулиятидадир.\nРадиоактив материалларнинг божхона назорати аҳоли ва давлатнинг сиёсий, экологик, радиациявий хавфсизлигини таъминлаш ва ядровий қуроллар тарқатилмаслигида муҳим аҳамиятга эга. Мамлакатимизда бу борада Вазирлар Маҳкамасининг «Радиациявий аварияларни прогноз қилиш, барвақт аниқлаш ва ҳаракат қилиш ягона давлат тизимини такомиллаштириш чора-тадбирлари тўғрисида»ги қарори (15.10.2019 йилдаги 869-сон) қабул қилинган. Мазкур қарор билан божхона органлари зиммасига бир қанча вазифалар белгиланди, хусусан:\n● Ягона давлат тизимининг кундалик бошқарув органларини таркибида белгиланган нормалардан ортиқ радионуклидлар бўлган материалларни республика ҳудудига рухсатсиз олиб кириш, олиб чиқишга уриниш ҳолатлари аниқланганлиги ҳақида хабардор қилиш ҳамда уларнинг олиб кирилиши, олиб чиқилишига йўл қўймаслик, шунингдек уларни жўнатувчига қайтариш тартиботларини белгиланган тартибда амалга ошириш;\n● аниқланган рухсатсиз ионлаштирувчи нурланиш манбаларини дастлабки радиометриясини ва идентификациясини ўтказиш;\n● аниқланган рухсатсиз ионлаштирувчи нурланиш манбаларини бирламчи идентификациядан ўтказиш ва олиб чиқиш ишлари якунлангунига қадар уларнинг сақланишини таъминлаш;\n● идоравий мансуб объектларда аниқланган рухсатсиз ионлаштирувчи нурланиш манбаларини идентификациядан ўтказиш ва зарарсизлантириш тадбирларига ҳар томонлама кўмаклашиш сингари вазифалар шулар жумласидандир.\nРадиоактив материаллар ўз-ўзидан юқори хавфли товарлар тоифасига киради. Шунинг учун уларнинг ички ва ташқи кўриниши, ҳаракати ва ташиш шароитларига риоя қилиниши устидан назорат олиб бориш зарур.\nРадиоактив материаллар ва махсус ядровий материалларнинг ноқонуний айланишига қарши курашиш жаҳон ҳамжамиятининг кўплаб давлатлари олдида турган вазифадир. Масалан, Япониядаги Фокусима авариясидан кейин «Радиоактив автомашина»ларни Россияга олиб киришга уринишлар аниқланган бўлса, Францияга «Радиоактив лифт»ларни олиб кириш ҳолатлари аниқланган.\nБундай турдаги товарлар юзага келишининг турли сабаблари бор. Дейлик, улар табиий офатлар, авариялар билан бир қаторда металлни қайта ишлаш вақтида радиоактив чиқиндиларни аралашиб кетиши оқибатида юзага келади. Радиациявий материаллар у билан ишлаётган ходимлар, бутун аҳоли саломатлиги ва хавфсизлигига таҳдид солиши мумкин. Бундан ташқари, радиоактив материалларнинг тарқалиб кетиши оқибатларини бартараф этиш жиддий иқтисодий зиён етказиши мумкин.\nБу борада Давлат божхона қўмитаси томонидан республикамизга радиоактив материалларни ноқонуний кириб келишининг олдини олиш мақсадида бир қатор ишлар амалга оширилган. Хусусан, барча чегара божхона постларида уч турдаги: йўловчилар учун, автомобиллар учун, темир йўл вагонлари учун радиацион назорат қурилмалари ўрнатилган. Бу амалиётда ўзининг ижобий самарасини бермоқда, албатта. Жумладан, 2001 йилда Ғишткўприк чегара божхона постида радиоактив материаллар билан боғлиқ қонунбузарлик божхона ходимининг шахсий ҳимоя воситаси ҳисобланган радиацион пейжер қурилмаси ёрдамида аниқланган эди. Ушбу ҳолат республикамиз чегараларида техник воситаларни ўз ичига олувчи ҳимоя чизиғини яратишга ёрдам берди ҳамда радиацион назорат соҳасида жиддий чора-тадбирларни амалга оширишга туртки бўлди.\nДБҚ Божхона институти 4-курс курсанти.


Даъватчига оид савол-жавоблар – Islom Nuri\n2-савол: Севимли Пайғамбаримиздан – соллаллоҳу алайҳи ва саллам – сўнг бу ишни ким давом эттиради?\nЖавоб: Даъватчи дўстлик ҳақ-ҳуқуқларига риоя этади. Яъни, дўстларини ҳақ устида доимо қўллаб-қувватлашга, айбларини яширишга ҳаракат қилади. Улардан азият етса, кўтаради, узрларини қабул қилади. Уларнинг фазилатларини, яхши хислатларини унутмайди, уларга доимо холис бўлади. Тамим ад-Дорий розияллоҳу анҳудан ривоят қилинади: Расулуллоҳ соллаллоҳу алайҳи ва саллам дедилар: «Дин – насиҳат (холислик)дир». «Ким учун, ё Расулуллоҳ?», деб сўрадик биз. «Аллоҳ учун, Унинг китоби ва Расули учун, мусулмонларнинг раҳбарлари ва оммалари учун», деб жавоб бердилар (Муслим, Насоий, Абу Довуд ривоятлари). Анас ибн Молик розияллоҳу анҳудан ривоят қилинади: Набий соллаллоҳу алайҳи ва саллам айтдилар: «Бир-бирингизга нафрат қилмангиз, бир-бирингизга ҳасад қилмангиз, бир-бирингиздан юз бурмангиз, ўзаро биродар бўлинг эй Аллоҳнинг бандалари! Мусулмон киши биродари билан уч кундан ортиқ гаплашмай қўйиши дуруст эмас!» (Муттафақун алайҳ).


ЎҒИЛ ТАРБИЯЛАЁТГАН ОНАЛАРГА 20 МАСЛАҲАТ - Ayollarga Maslahat » Sherlar.Uz\nЎғил болани тарбиялаш осонмас, дейишади билганлар. Бундан қиз бола тарбиялаш осон экан-да, деган хулоса келиб чиқмаслиги лозим. Шунчаки, ўғил болалар тарбиясининг айрим ўзига хос жиҳатлари бор.\nДемак, ўғил ўстираётган оналар қўйидагиларга эътибор беришлари керак.\n1. Ҳислари ҳақида гапиришга ўргатинг\nҲаммага эмас, фақат бир кишига айтсин. Шу инсон сиз бўлинг. Шундагина у одамларга ишонади, ўз туйғуларини чуқурроқ англайди ва юрак хасталикларидан узоқроқ юради.\n2. Нимаики янги иш бошламасин, қўллаб туринг\nЎғил боланинг энг катта бойлиги ва ютуғи – ўзига ишонч туйғуси. Ҳозирча у ўзига ишончни сиз орқали олади, қилаётган ишларига онасининг назари билан баҳо беради.\nҲозир уларда ғайрат кўп, бекор ўтиргандан бекор иш қилсин. Майли, уйда иш топилмаса қўшнисига қарашсин.\n4. Биргаликда китоб ўқинг\nБу китобни ўқигансиз, энди ўғлингиз ўқиб чиқишини истаяпсиз. Аммо сиз истаганингиз учунгина ўқимайди у. Китобга қизиқиши керак. Бирга ўқиймиз, десангиз албатта қизиқади.\n5. Қизиқишларини бўғманг\nМайли, у “кетка”лар йиғиб, бутун уйга сочиб ташласин ёки тўп ўрнига “баклажка” тепиб, қулоқни қоматга келтирсин. Ким билади, сиз бўлажак устомон брокер ёки машҳур футбол юлдузини тарбиялаётгандирсиз?!\n6.Эркаклардан кимгадир тақлид қилишига қўйиб беринг\nОтаси, Месси ёки Бэтмен – фарқи йўқ. Алпомишга тақлид қилдиролсангиз қани эди... Бу зотлар ўғлингиз олдига қўйган маррадир.\n7. Аёлларни ҳурмат қилишга ўргатинг\nСинглисини туртиш, боғчасидаги қизларнинг сочидан тортиш – буларнинг бари мумкин эмаслигини аввал тушунтириш, бу иш бермаса, жазолаш орқали боланинг онгига сингдирилиши керак.\n8.Ўзингиз ҳурматга лойиқ аёл бўлинг\nБолани қарғаш, унга бақириш, бировларни ёмонлаш, номақбул сўзларни айтиш, алдаш... Хуллас, буларнинг баридан тийилишга ҳаракат қилинг. Унутманг, сиз унинг учун дунёдаги энг меҳрибон ва чиройли аёлсиз. Шу мартабадан ўзингизни ўзингиз тушириб қўйманг.\n9. Одоб-аҳлоқ қоидаларини ўргатинг\nДастурхонга катталардан аввал қўл узатмаслик, ўзидан катталарга жой бериш, қошиқни тўғри ушлаш – бу майда-чуйдаларни беэътибор қолдирмасангиз келажакда халқдан дуо олиб келадиган ўғилнинг онасига айланасиз.\n10.Бирон нарсага ишонса, ишончини синдиришга шошилманг\nМасалан, Қорбобога, Ҳизр бувага, сеҳрли таёқча ёки қалпоқчага... Буларнинг бари эзгуликка ҳизмат қиладиган образлар.\n11.Баъзан мулойим бўлиш ҳам керак...\nЎғил бола юмшоқ супурги эмас, бу тўғри. Бироқ ўрни келганда мулойимлик, яъни дипломатия билан ишини битириш мумкинлигини ҳам билсин.\n12. Кийимларини ифлос қилишга ҳаққи борлигини унутманг\nАхир у ўғил бола! Бўлмаса, қандай копток тепади, қумдан чиройли уйлар қуради ёки велосипед учишни ўрганади?\n13. Бирга тез-тез сайрга чиқинг\nУйдан ташқарида, юмушлардан ҳоли она-бола бир-бирингиз билан суҳбатлашасиз, унинг саволлари ҳам бошқача тус олади.\n14. Бошқаларга ёрдам беришга ўргатинг\nСен бировга ёрдам берсанг, бошқалар кун келиб, сенга ёрдам беришади. Шу ақидани боланинг онгига сингдиринг. Шундагина унда одамларга яхшилик, савоб ишлар қилишга эҳтиёж пайдо бўлади.\n15. Тажриба вақт ўтиши билан ҳар ишда қўл келишини тушунтиринг\nБирон нарсани уддалай олмаса, бу билмасликдан эмас, тажрибасизликдан. Вақти билан тажриба пайдо бўлади ва у ишни эплаб кетади. Асосийси, тажриба орттиришдан чарчамасин.\n16. “Нега?”ларини жавобсиз қолдирманг\nБаъзан болажонлар шу сўзни ўйинчоқдек ўйнашаётган ва сизнинг сабрингизни синаётгандек туюлиши мумкин. Аслида, ундай эмас. Савол бермай қўйишидан Худо асрасин. Бу кичкинтойнинг онги ривожланмаётгани белгисидир.\n17. Отаси билан тез-тез ҳоли қолдиринг\nЎғил бола эмоционал жиҳатдан кўпроқ онага боғланган бўлса-да, руҳан ва маънан отаси таъсиридадир. Ота билан ёлғиз қолган ўғлингиз ўзини бўлажак эркак сифатида ҳис қилади.\n18. Биргаликда қасрлар қуринг\nМайли қумдан ёки хаёлий. Бунёдкорлик, яратувчанлик, ихтироларга интилиш айнан ана шу кичик “қурувчилик”дан бошланади.\n19. Вақти-вақти билан бир қучиб, яхши кўришингизни айтиб қўйинг\nМуҳаббат билан болани бузиб бўлмайди. Аксинча, у фарзандингизнинг қалбида меҳр дарахтининг кўкаришига сабаб бўлади.\n20. Доим уйдан мадад олишига эришинг\nШунда кўча ҳандон, уй зиндон эркакка айланмайди.\nКатегория: Ayollarga Maslahat | Просмотров: 8 | Добавил: Ganisher | Теги: ЎҒИЛ ТАРБИЯЛАЁТГАН ОНАЛАРГА 20 МАСЛ


Бош саҳифа ҲикматномаИбратли ҳикоятларСултон Маҳмуд ва Аёз\nСултон Маҳмуд Ғазнавий бир кун овга чиқди. Йўлда бир оҳуни кўрди ва орқасидан от чоптирди. Оҳу тоғларни, водийларни.ошиб борарди. Султон Маҳмуд оҳунинг изидан қолмади. Баногоҳ Туркман қишлоғига етиб борди. Терга ботган эди. Бир эшикни тақиллатди, эшикни очган кўркам йигитдан сув сўради. Йигит Султон Маҳмудни таниб;шундай деди:\n— Бош устига, султоним. Бироқ уйимизда сув йўқ. Огам булоқ бошига кетди. ҳализамон келади. Сиз ичкарига киринг, деди ва султонни гапга тутди. Кейин ўрнидан туриб уйидан бир косада сув келтирди. Султон:\n— Сен менга уйда сув йўқ дегандинг. Ҳозир олиб келяпсан. сабаби нима? деб сўради. Йигит жавоб берди:\n— Султоним мендан сув сўраган вақтингизда жуда терлаган эдингиз. ҳароратингиз баланд эди. Агар ўша вақтда сизга сув берсам, соғлиғингизга зарар бўларди. Сизнинг бироз ҳароратингиз тушишини кутдим.\nБу жавоб султонга хуш ёқди. Йигитнинг исми Аёз эди. Уни онасининг розилиги билан саройга олиб кетди ва янги либослар кийдирди. Аёз чориқ ва пўстиндан иборат эски кийимларини ташламай, бир хонага қулфлар ва ҳар кун бу хонага кираркан:\n— Эй Аёз, бу пўстин ва чориқ сеникидир… Эски ҳолингни кўргин, ғурурланма, деб ўз ўзини назорат килар эди. Вақти келиб Аёз султоннинг энг яқин нодими бўлди. Бу ҳодисага атрофидагилари ҳасад қилди. Уни назардан тушириш учун турли тузоқлар қўйишди. Бир кун Султонга:\n— Сиз ишонган Аёзнинг бир хонаси бор. Ичи олтин, кумуш ва қимматбаҳо тошлар билан тўла. Аёз у ерга ҳеч кимни киргизмайди. Эшиги доимо қулфи туради, деб фитна уюштирдилар.\nСултоннинг Аёзга ишончи чексиз бўлиши билан бирга, буни гапирганларга сабоқ бериш учун амр берди:\n— Жуда яхши. Боринг, хонасини очинг. Олтин, кумуш ва жавоҳирларни бу эрга келтиринг!\nОдамлар Аёзнинг хонасида тинтув ўтказдилар. Хонадан йиртиқ бир чориқ билан эски бир пўстиндан бошқа ҳеч нарса тополмадилар. Хижолат билан кўрганларини султонга айтиб узр сўрадилар.\n— Сиз Аёздан кечирим сўранг. Гуноҳингиздан ўтадиган ҳам, жазо берадиган ҳам у, деди. Аёз чақирилди. Бўлиб ўтган воқеани айтдилар. Аёз:\n— Қуёш бор экан, юлдуз кўринмайди. Менинг ҳукм чиқаришга ҳаққим йўқ. Фармон султонимдандир, деб бир бурчакка чекинди. Иттифоқо, султон тезда девонни тўплади. Ўртага жуда қимматбаҳо жавоҳирни қўйди. Вазирдан сўради:\n— Бунинг баҳоси қанча? Вазир жавоҳирни қўлига олиб,уёғига,буёғига қаради.\n— Юз хачир олтин қийматидадир, жавобини берди. Султон:\n— Ундай бўлса синдир дея амр берди.\n— Бу қимматбаҳо жавоҳирни қандай синдираман? Бунга қўлим бормайди, деди. Султон унга заррин тўн кийдирди. Яна бир мулозимни чақирди:\n— Бу жавоҳир қандай қийматда?\n— Бир юртнинг ярмиси қийматидадир, султоним.\n— Синдир буни.\n— Султоним, гуноҳ бўлади. Бунга қўлим бормайди.\nСултон кимга «Жавоҳирни синдир» деган бўлса, ҳеч ким бунга журъат қилмади. навбат Аёзга келди. Султон:\n— Эй Аёз! Сен айт, бу жавоҳирнинг қийматини? Аёз бошини эгди:\n— Қийматини баҳолашга кучим етмайди.\nШу вақтда султон баланд овоз билан амр қилди:\n— Уни синдир, парчала!\nАёз ўша ердаги йилт йилт қилиб нур сочиб турган жавоҳирни қўлига олди ва эрга урди .Жавоҳир чил чил синди. Ўша вақт ҳамма ҳайқириб юборди:\n— Бу бойликни парчалашга қандай қўлинг борди? Бу қанақаси?\n— Эй вазирлар, амирлар султоннинг амри устунми, жавоҳирнинг қийматими? Менинг кўзим подшоҳдан бошқани кўрмайди. Мен учун тошдан кўра подшоҳнинг сўзи муҳим. Тош парчасини устун кўриб султон амрини бажармаган одамдан яхшилик чиқмайди.\nБироздан кейин султон амр берди:\n— Жаллодни чақиринг. Менинг девонимни бундай пасткаш одамлардан тозаласин. Бир тош учун менинг амримни бажармаганлар бу ерга лойиқ эмасдир.\nАёз ўртага отилди:\n— Эй карам соҳиби, буюк еултон бутун жаҳоннинг лутф ва эҳсонлари сизнинг буюклигингиз олдида йўқ бўлади. Уларни кечиринг, бир маротаба афв этинг…\nАёзнинг ёлворишлари билан султон уларнинг гуноҳидан ўтди.\n← Аввалги Аввалги Оз таъма кўп зиён келтиради\nКейинги → Кейинги: Мажнун жон туясига минган эди


“Ўзбекистон қонунчилигида янгилик” – Кушербаев Бобур Ғаниевга ўқилган ҳукм юзасидан муносабат билдирди - EFFECT.UZ\n“Ўзбекистон қонунчилигида янгилик” – Кушербаев Бобур Ғаниевга ўқилган ҳукм юзасидан муносабат билдирди\n. 13:25 | 03.10.2021\nКеча хабар бериб ўтганимиздек, автоблогер Бобур Ғаниев Жиноят ишлари бўйича Учтепа тумани суди томонидан 41 модда (ҳакорат қилиш)га асосан 20 баравар, 194 модда бўйича 1 баравар жаримага тортилди ва унга нисбатан 195 модда(оммани ўзига қаратиш)га асосан 15 кунлик маъмурий қамоқ жазоси тайинланди.\nОлий мажлис қонунчилик палатаси депутати Расул Кушербаев телеграм каналида мазкур ҳолат бўйича ўз муносабатини билдириб қуйидагиларни ёзиб қолдирди.\n“Оммани ўзига қаратгани учун” 15 сутка қамоқ жазоси” – дея кулгили стикер ила сарлавҳа қўйган Кушербаев.\n“Фуқаро Бобур Ғаниев (блогер) ва бошқа шахсларни ЖИБ Учтепа туман суди судъяси улар “оммани ўзига қаратганлиги учун” 15 сутка қамоқ жазоси тайинлаганини билдирди. Бундай асос билан жазо белгилаш Ўзбекистон қонунчилигида янгилик, менимча.\nКузатишимизча, асослар заиф ва зўрма-зўраки бўлса-да, суд яна тарози палласини бирдек ушлай олмади: тизимга ён босди. Аслида ўз ишига чинакам садоқатли судъялар фуқаронинг айбдорлик даражаси 50/50 бўлганда ҳам фуқаро оқланиши керак, дейишади.\nФуқаро ҳам “оппоқ” эмас, муомиласи қўполлиги кўриниб турибди. Бу асабга тегса ҳам қонунбузарлик эмас, биз бундай жазога лойиқ унинг бирорта ҳаракатини негадир кўрмадик. Шу ўринда бошқа нарса одамни ўйлантираяпти: оммани ўзига қаратгани учун, деб блогерку 15 суткага қамалди.\nБироқ ҳар куни оммани ўзига қаратаётган бошқаларнинг аҳволи энди не кечади? Масалан, сайловолди сиёсий партиялар ва номзодлар қанчалаб омма эътиборини ўзларига қаратишаяпти. Бу уларнинг иши аслида.\n“Да” буёғи чатоқ!\nКўряпсизми: инсонлар тақдири ва ҳаётига таъсир кўрсатишдек масъулиятли ишга эътиборсиз ёндошиб, ноўрин асослар билан қарор қилиш мана шундай кулгули оқибатлар келтириб чиқариши мумкин.\nШу боис, инсон ҳуқуқларини ҳимоя қилишни ўзларининг муқаддас вазифаси, деб билган ҳурматли судъя ва бошқалар қонунларимизнинг адолатига ишонган оддий фуқароларга қарши асос келтиришда янада эътиборли, ҳалол ва пок бўладилар, деб умид қиламиз.\nУнгача эса оммадан менга эътибор қаратмасликларини сўрайман. Тағин ким билсин…”, – дейди Расул Кушербаев.\nTeglar:qonun, Бобур Ғаниев, Расул Кушербаев, Ўзбекистон, Янгилик\n"Серхио Рамос қачон сафга қайтиши мумкин?" - Почеттино жавоб берди\n"Роналду билан Ислом дини ҳақида суҳбатлашасизми" - Ҳабиб ушбу саволга жавоб берди


Сана буйича материаллар Апрел 2015 йил » Зарафшон Газетаси\nМоҳир қутқарувчилар сараланди Жамият\n30 апрел 2015 16:46\nСамарқанд шаҳрида умумтаълим мактаб ўқувчилари ўртасида "Ёш қутқарувчи” республика мусобақасининг вилоят босқичи ўтказилди.\n«Болалар – бизнинг келажагимиз» Жамият\nСамарқанд шаҳридаги 3-сон мусиқа ва санъат мактабида вилоят халқ таълими бошқармаси ҳамда «Махсус матбуот» МЧЖ ҳамкорлигида пойтахтда фаолият юритаётган «Dono» ҳамда «Bilimdon» нашриётларининг ижодий ходимлари билан ўтказилган учрашув шундай номланди.\nЧет тилини ўрганиш, ўргатиш замон талаби Таълим\n30 апрел 2015 16:45\nСамарқанд давлат чет тиллар институтида 1-2 май кунлари «Замонавий тилшунослик ва лингводидактиканинг коммуникатив аспектлари» мавзуида республика илмий-амалий анжумани ўтказилади.\nРақамлар ортидаги тақдирлар Жамият\n30 апрел 2015 16:44\nИккинчи жаҳон урушида Ўзбекистондан 1,5 миллиондан ортиқ фуқаро иштирок этди. Шулардан 800 минги урушдан қайтмади, 500 мингининг жангларда ҳалок бўлганлиги ҳақида маълумот бор. 300 минги ҳақида ҳозиргача маълумот мавжуд эмас.\nБинолар жозибасини оширишда ҳамкорлик зарур Маданият\n30 апрел 2015 16:43\nCамарқандга келаётган сайёҳлар оқимининг йилдан-йилга ошиб боришида бу қадим ва навқирон шаҳарнинг ўзига хос архитектуравий хусусиятлари алоҳида аҳамиятга эга. Бугун шаҳарда сайёҳлик хизматларининг юқори даражага кўтарилиши самарасида хорижлик меҳмонларнинг вилоятдаги бошқа шаҳарлар ёки қишлоқларга ҳам қизиқиши ортиб бораётир.\nБилдирилган ишончни оқлаш зарур Сиёсат\n30 апрел 2015 16:41\nЎзбекистон Халқ демократик партияси вилоят кенгашининг навбатдаги пленуми бўлиб ўтди.\nТинчлик – энг катта бойлигимиз Жамият\n30 апрел 2015 16:37\nИштихон туманидаги Халқобод маҳалласида Хотира ва қадрлаш куни муносабати билан республика тарҚибот гуруҳи аъзолари иштирокида учрашув ўтказилди.\nТадбиркор аёллар фестивали: хабардорлик, алоқа ва имтиёз Иқтисодиёт\n30 апрел 2015 16:33\n«Микрокредитбанк» акциядорлик тижорат банки, «Миллий тикланиш» демократик партияси ва хотин-қизлар қўмитаси ҳамкорлигида касб-ҳунар коллежлари битирувчилари ҳамда хотин-қизларнинг банк хизматларидан фойдаланишларини янада кенгайтириш мақсадида жойларда семинарлар ўтказилмоқда.\nОсойишталик посбонларининг эҳтироми Жамият\n30 апрел 2015 16:29\nВилоят Ички ишлар бошқармасида Хотира ва қадрлаш куни муносабати билан учрашув бўлиб ўтди.\nМеҳнат муҳофазаси кафолатланганми? Жамият\n30 апрел 2015 13:30\nКасаба уюшмалар ташкилотлари бирлашмаси вилоят кенгашида меҳнатни муҳофаза қилиш соҳасида профилактика маданиятини оширишга бағишланган давра суҳбати ўтказилди.\nФавворалар – саломатлик учун ҳам фойдали Жамият\n28 апрел 2015 17:30\nМутахассисларнинг фикрича, ям-яшил ҳудуд инсоннинг руҳий ҳолатига яхши таъсир кўрсатар экан. Икки ёни дарахт билан ўралган йўллар ёки сўлим хиёбонларда сайр қилиш асабни тинчлантиради, кайфиятни кўтариб, руҳиятга сокинлик бағишлайди. Сув ҳавзалари, фавворалар барпо этилган жойларда эса мўътадиллик янада юқори бўлади.\nКўчаларга ярашган мотоцикллар Иқтисодиёт\n28 апрел 2015 17:27\nБугунги кунда қишлоқларга ҳам саноат ҳамда тадбиркорликнинг кенг кўламли, замонавий технологияларга асосланган тармоқлари жадал кириб келмоқда.\nҲар бир мурожаат эътиборда Жамият\n28 апрел 2015 17:26\n2014 йил 3 декабрда Ўзбекистон Республикасининг «Жисмоний ва юридик шахсларнинг мурожаатлари тўғрисида»ги қонуни кучга кирди.\nТинчлик дарсларини фахрийлар ўтмоқда Жамият\n28 апрел 2015 17:25\nВилоятимиздаги ўрта махсус, касб-ҳунар таълими муассасаларида Хотира ва қадрлаш куни муносабати билан тинчлик дарслари ўтказилмоқда. Худди шундай тадбир Булунғур саноат касб-ҳунар коллежида ҳам ташкил этилди.\n«Кексалик умр тахти, беқиёс бахти» Жамият\nКаттақўрғон шаҳар прокуратураси халқ таълими муассасалари фаолиятини методик таъминлаш ва ташкил этиш шаҳар бўлими билан ҳамкорликда «Кексаларни эъзозлаш йили» муносабати билан шу мавзуда маърифий тадбир ўтказди.\nОрқага 1 2 3 4 5 6 7 8 9 Олдинга


O'zLiDeP кўмагидан сўнг тадбиркор музлаткичли омборхона қурадиган бўлди | O'zLiDeP\nСурхондарё вилояти Термиз тумани ҳудудида жойлашган “Жамшидбек” хусусий корхонаси раҳбари Бахтиёр Мирзаев кўп йиллик тажрибага эга тадбиркор. Тадбиркорликни, дастлаб, 1995 йилда қурилиш моллари савдосидан бошлаган. Айни пайтда кўп тармоқли хусусий корхона раҳбари бўлган Б.Мирзаев ўз фаолиятини кенгайтириш мақсадида янги ишга қўл урмоқчи.\n— Қишлоқ хўжалиги маҳсулотларини сақлаш ва сотишни йўлга қўймоқчиман, — дейди Бахтиёр Мирзаев. — Бунинг учун бизга 10 хонали музлатгичли омборхона керак бўлади. Омборхонани қуриш учун зарур бўладиган 500 минг АҚШ доллар миқдоридаги кредит маблағи сўраб, АТБ “Хамкор банк”ка мурожаат қилдим. Аммо бир нечта тўсиқларга учрадим. O'zLiDePнинг Сурхондарё вилоят Кенгашига ҳамда Олий Мажлис Қонунчилик палатасидаги O'zLiDeP фракцияси аъзоси Муродулло Турсуновга мурожаат қилгач, муаммоим ҳал бўлди.\nШундан сўнг, тадбиркорнинг масаласи тегишлича ўрганилиб, АТБ “Ҳамкорбанк”да мазкур йўналиш бўйича кредит ресурслари йўқлиги сабабли ушбу корхона ҳисоб рақами АТБ “Халқ банк”ига ўтказилиб, 150 минг АҚШ доллари миқдорида, яъни кредитнинг 30 фоиз маблағи молиялаштирилди. Айни пайтда қурилиш ишлари олиб борилмоқда. Кредитнинг қолган 70 фоизи Хитой давлатидан махсус технология келгандан сўнг молиялаштирилиши режалаштирилди. Омборхона ишга тушгач, 10 та доимий ва 5 та мавсумий янги иш ўринлари яратилади.\nХудди шундай масала билан Олий Мажлис Қонунчилик палатаси депутати М.Турсунов ҳамда O'zLiDeP Сурхондаре вилояти Кенгашига Термиз туманидаги "Сурхон агро фрутс фрейзер" МЧЖ раҳбари Одил Анваров ҳам мурожаат этганда 500 минг АҚШ доллари микдорида АТБ "Ипотека банк" Сурхондарё филиалидан кредит олинишида ҳам амалий ёрдам берилди.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Италия мафияси сардори полициядан қочиб 5 йил шкафнинг ичида яшади\t12:30, 08 октябрь 2016\tТурмадан қочганлиги учун полиция томонидан қидирувда бўлган Италия мафиясининг нуфузли сардорларидан бири шкафга ўхшаб ясалган кичкина хонада 5 йил давомида яшириниб ётган, деб хабар берди “Тvzvezda.ru” нашри.\nЙирик жиноий тўданинг раҳбари бўлган Антонио Пелле ноқонуний равишда қурол сақлагани ва гиёҳвандлик моддаларини сотганлиги учун 20 йилга озодликдан маҳрум этилган. Аммо у 2011 йилда жазони ўтаётган қамоқхонадан қочишга муваффақ бўлган. Шундан бери, Италия полицияси томонидан энг хавфли жиноятчилардан бири сифатида қидирилган. Маълум бўлишича, қўлга тушмас мафия сардори, беш йил мобайнида ўзининг шахсий вилласидаги худди шкафга ўхшаб ясалган, кичкина хонада яшириниб ётган. Бу ерда кўрпа-тўшак, вентилятор ва сув заҳираси бўлган. Полициячилар Пелленинг уйида бир неча маротаба тинтув ўтказганига қарамай, унинг яширинган жойини орадан беш йил ўтгачгина, аниқлашган.


Тег: муҳожирлар Migrant\nАҚШ ҳукумати хатолик туфайли миллий хавфсизликка хавф солувчи давлатлардан бўлган 858 муҳожирга фуқаролик берган, деб хабар бермоқда АҚШ ички хавфсизлик департаментига иқтибос келтирган ҳолда Associated Press ахборот агентлиги. Фуқаролик олган муҳожирлардан кўпчилиги депортация қилиниши керак бўлган ва қонунни бузганликда ушланган. 19/09/2016 Админ Жаҳон хабарлари.\nЧикаголик ўзбеклар ташаббуси билан бошланган «Buloq» лойиҳаси доирасида Африканинг марказий қисмидаги Чад мамлакатида жойлашган қишлоқлардан бири ичимлик суви билан таъминланди. 15/07/2016 Админ Жаҳон хабарлари.


Бугун АҚШ президенти Жорж Буш Фаластин лидери Ясир Арафат раҳбар сифатида мувоффақиятсизликка учраганини айтди.\n27 июн 2022, Тошкент вақти: 20:30\nБушга кўра, яқинда Фаластин собиқ Бош Вазири Маҳмуд Аббос истеъфо берганига Арафат маъмурияти сабабчи бўлган.\nАҚШ президенти агар фаластинликлар тинчлик ўрнатилишини хоҳласалар, уларга терроризмга қарши курашишга бел боғлаган раҳбар кераклигини қайд этди.\nАйни пайтда, бугун Арафат Исроил ҳукуматини ўт очишни тўхтатиш ҳақида янги келишув тузишга чақирди. Арафат жанаггари гуруҳларни бундай келишувга кўндира олишини маълум қилди.\nАммо Исроил расмийлари ўт очишни тўхтатиш ҳақида янги келишувни қабул қилишдан аввал Фаластин раҳбарлари жанггариларга қарши чоралар кўриши кераклигини айтмоқдалар.


Ўзбекистонлик 3 спортчи Олимпиада йўлланмасидан маҳрум этилиши мумкин | Qalampir.uz\nЎзбекистонлик 3 спортчи Олимпиада йўлланмасидан маҳрум этилиши мумкин\nСпорт\t08 Июнь 15:43 1528\nЎтган, май ойи охирида ўзбекистонлик 3 нафар сузувчи FINA (Халқаро сузиш федерацияси) рейтингидан бир қатор айбловлар қўйилгач, олиб ташланди. Бу ҳақда Халқаро сузиш федерацияси расмий сайти хабар берди.\nҚайд этилишича, рейтингда узоқ вақт етакчилик қилиб турган Алексей Тарасенко, Одилбек Юсуфбоев ҳамда Элдор Юсупов 2020 йилнинг ноябрида бўлиб ўтган “Uzbekistan Open” халқаро сузиш мусобақасидан сўнг, рейтингдан олиб ташланган. Ҳайратланарлиси, уларнинг учаласи ҳам мусобақада қониқарли натижалар қайд этганди.\nШуни таъкидлаб ўтиш жоизки, ҳаттоки допинг учун топширилган тестда мусбат натижа қайд этган бразилиялик сузувчи ҳам ушбу рейтингда ўз ўрнида турибди, аммо ўзбекистонлик спортчилар рўйхатдан олиб ташланган.\nМаълумот ўрнида, вазият ўзгармаган тақдирда, улар Олимпиада йўлланмасидан ҳам маҳрум бўлишади. Ҳозирча, бунинг сабаблари аниқ айтилмаган.\nQALAMPIR.UZ воқеага ойдинлик киритиш мақсадида Ўзбекистон Сузиш Федерацияси билан боғланди ва вазият юзасидан маълумот олишга ҳаракат қилди. Федерациядагиларнинг таъкидлашича, нотўғри маълумот олиниши натижасида Халқаро Сузиш Федерацияси ўзбекистонлик спортчиларга санкция қўллаган ва вазият юзасидан тергов-суриштирув ишлари давом этмоқда. Июнь ойи охирида якуний қарор чиқарилиши айтилган. Агар вазият ўзгармаса, ўзбек сузувчилари олимпиада билан хайрлашади.\nДопинг Сузиш Халқаро сузиш федерацияси\n20 Июнь 20:21 30874\n21 Июнь 08:51 24479\n20 Июнь 17:30 24230\n21 Июнь 21:38 20875\n21 Июнь 11:41 19394


Янги келган аскарлар “Нукус” полигонида биринчи маротаба қуроллардан ўқув нишонларига ўқ узишди » Orol24.Uz Yosh jurnalistlarni tayyorlash klubi veb sayti\nOrol24.Uz Yosh jurnalistlarni tayyorlash klubi veb sayti » Yangiliklar » Янги келган аскарлар “Нукус” полигонида биринчи маротаба қуроллардан ўқув нишонларига ўқ узишди\nЯнги келган аскарлар “Нукус” полигонида биринчи маротаба қуроллардан ўқув нишонларига ўқ узишди\n11-июл, 2020, 01:00\n9-10 июль кунлари жорий йил муддатли ҳарбий хизматга чақирилган янги аскарлар учун “Нукус” полигонида ўқотар қуроллар ва жанговар техникалар ёрдамида кўргазмали ўқ отиш машғулотлари намойиш этилди.\nТадбирда Шимоли-ғарбий ҳарбий округ кўшинлари қўмондони полковник Фарҳоджон Шерматов ҳам қатнашди.\nЭрта тонгдан шартли сигнал билан юқори жанговар шайлик ҳолатига келтирилган бўлинмалар Нукус гарнизони Ҳарбий автомобиль назорати инспекцияси назорати остидаколонна бўлиб полигон томон марш амалга оширди.\nҲар бир амалий-кўргазмали ўқ отиш машқида қурол ва ҳарбий техниканинг қўлланилиши, тактик-техник тавсифлари ҳамда бошқа хусусиятлари ҳақида иштирокчиларга маълумотлар бериб борилди.\nТаъкидлаш жоизки, 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясида белгилаб берилган вазифаларга мувофиқ, миллий армиямизни замонавий техника ва қурол-аслаҳа билан таъминлашга бўлган эътибор кучайтирилмоқда.Шу билан бирга,малакали ҳарбий кадрларни тайёрлаш тизими ҳам қайта кўриб чиқилгани миллий армиямизнинг жанговар қудрати ва салоҳиятини юксалтиришга хизмат қилмоқда. Қуролли Кучларимиз фаолиятининг очиқ ва ошкоралигини таъминлашга қаратилганқатор тадбирларнинг ташкил этилаётгани эса ёш авлодни ҳарбий-ватанпарварлик, юртга садоқат ва миллий қадриятларимизга ҳурмат руҳида камолга етказишда муҳим роль ўйнайди.\nБиринчи ўқув нуқтада мотоўқчи ва махсус бўлинмалар учун мўлжалланган ўқотар қуроллардан нишонларга қарата ўқ узилди. Иккинчи ўқув нуқтасида артиллерия,зенит-ракета қурилмалари, жанговар машина, зирҳли транспортёр ва танклардан нишонларни аниқ мўлжалга олиб отилган ракета ва снарядлар ёшларнинг олқишига сазовор бўлди.\nКўргазмали машғулотлардан сўнг муддатли ҳарбий хизматчилар биринчи маротаба автоматдан амалда машқ бажаришди. 100 ва 200 м узоқликдаги иккита нишон – янги аскарларнинг амалий машғулотларда илк кўникмаларини шакллантириш учун дастлабки марра вазифасини ўтади.\nҚуролни ўқ отишга ҳозирлаш, уни нотўлиқ қисмларга ажратиш ва йиғиш, ўқ-дориларни ўқдонга жойлаштириш бўйича ўқув нуқталарида ёшлар билимга чанқоқ, дастлабки ҳарбий кўникмаларни эгаллашга қизиқиши баланд эканлигини намойиш этишди.\n– Ҳарбий техника ва қуролларга болаликдан қизиқишим баланд бўлгани учун бугунги кўргазмали ўқ отиш машқларини завқ билан томоша қилдим, – дейди марғилонлик оддий аскар Жавоҳир Акбархонов. – Мана, армияга келганимизга ҳам бир ойдан ошди. Шу вақт мобайнида офицер ва сержантлардан кўп нарсани ўргандим. Олдинда ҳали вақт кўп, шу боисдан ҳар бир техника ва қуролни мукаммал ўрганиб, улардан оқилона фойдаланишни мақсад қилганман.


Жамила Эргашева. Ғанимати онам (эссе) | www.ziyouz.uz\nБош саҳифа Ўзбек насри онлайн антологиясиЖамила Эргашева (1956-2018)Жамила Эргашева. Ғанимати онам (эссе)\nОдатда, “Ота-онангиз ҳаётми?” деб сўрашганда, “Ҳа”, десангиз, “Давлатманд одам экансиз” дейишади ҳавас билан.\nОллоҳга шукр, онажоним 84 ёшга кирдилар. Назаримда, менинг онам дунёдаги энг меҳрибон, энг кечиримли ва энг сулув аёл.\nОиламиз катта оила эди. Бобом, момом, амаким, етти фарзанд, қарияси бор хонадонларда бўладиган узлуксиз келди-кетдилар. Ана шу катта хонадондаги ягона хизматкор онам эди. Шунча иш кўп бўлиши билан ҳам бирон марта “қийналиб кетдим“ деб, нолиганини ёки баъзи оналарга ўхшаб, “Тўйиб кетдим сенлардан ҳам, ҳаётдан ҳам”, деб, зарда билан бизни қарғаб-нетиб уришганини эслай олмайман. Нон ёпса, кичкинтойлар учун албатта кулчалар ёпилар эди, қиш кунлари эрталаб турсак, уч офтоба илиққина сувга тўлдирилган, мактабга киядиган пойафзалларимиз ғиштин печнинг гирдида ювилган, тумшуқларига юмшоқ латталар тиқилган ҳолда иссиққина бўлиб турарди. Орадан қанча йиллар ўтиб кетган бўлса ҳам ана шу пойафзалларни эсласам, оёқларимда ажабтовур ёқимли ҳароратни ҳис қиламан.\nСал улғайиб, ёнига кириб у-бу юмушларга ёрдамим тегадиган бўлгач, укаларимнинг бир амаллаб йиғиштирган жойларимни бирпасда тўзғитиб ташлайверишидан нолисам, онам: “Қизижоним, сен буларнинг юмушларини суюниб-суйиб қилгин, эрта-индин беш оғанг беш қўрғонинг, синглинг меҳри дарё ғамгусоринг бўлади”, дерди.\nЭнди ўйлаб қарасам, онагинамнинг зиммасида не юмушимиз бўлса, барини мажбурлигидан, оғриниб эмас, ўзи айтгандек, ўзимизни суйгандек ишимизни ҳам суйиб қилган экан.\nОнам ҳеч қачон оилада “Бу иш эркакнинг вазифаси, бу иш аёлнинг вазифаси” деб юмуш ажратган аёл эмас. Ўзи чевар аёл, бир умр элнинг кийимини тикиб, гиламини тўқиган. Зарур бўлганда эса ғишт териб, бетон ҳам қориб кетаверарди. Қўшниларимиз махсус печ терувчи уста чақириб, фалон пулга тердирган ғишт печ бизнинг уйда онам томонидан ҳар йил бузилиб, ҳар йил қайта терилар эди: “Катта бўлиб кетибди, анча жойни эгаллаяпти”, “Баланд бўлиб кетибди, ўтин кўп сарф бўлади“, деган сабаблар билан.\nБир жойларга меҳмонга бориб келишса, отам раҳматли кулиб-кулиб, момомга гурунг берарди: “Эна, ошхўрга ош, ишхўрга иш йўлиқар, деганлари рост экан. Бунингиз ўлиб, тандирга қолип қазди (ёки кийим тикди), мен ош едим”, дер эди. Энди ўйлаб қарасам, иш билганга ҳам қийин-да, онагинамни кўрганда одамларнинг биткиза олмай турган ишлари эсига тушиб қолаверган: “Яхшиям келиб қолдингиз, тандирим тўкилиб қолган, бир қолип қаздирадиган одам топмай юрган эдим, сиз бошлаб беринг, мен овқатга уннай”, деган. Шу билан онагинам меҳмонга киядиган “ҳай-ҳай” кўйлагининг этакларини липпага уриб, қолип қазишга тушиб кетган. Ўзи танти аёл, куч-ғайрат бор, бошлаган ишини чала қолдирмай деб, ош пишгунча терлаб-пишиб қолипни охиригача қазиб берган. Ёки дейлик борган жойида: “Вой, сизни Худо етказди, дўсим, эртага тўйим бор эди, кўйлагимни кимга тиктирсам, деб турган эдим. Бир кўкрагини қўшиб берсангиз бўлди, у ёғини ўзим тикаман”, дейди-да, тикув машинасининг бошига ўтқизади. Кийим тикиб юрган кишилар яхши билишади, кўкракни қўшиш учун кўйлакни аввал бичиш керак, елкани, ённи тикасиз, ҳоказо, ҳоказолар ва кўкрак қўшилди, деган сўз, кийим битди, дегани бўлади. Кўкракни қўшган онамиз енгни ҳам тикиб, этакларини қайтариб, тайёр қилиб, мезбонга топшириб қўя қолади. Кейин отамиз ҳалигидай кулиб юради, “Ошхўрга ош, ишхўрга иш йўлиқар” деб…\nОнам ҳеч қачон одам ажратмаган. Ҳамиша эшикдан келган одамни тўрга чиқариб, дастурхон ёзиб, ишини битказиб берган. “Қозонинг қайнаб турган пайти эшигингдан тиланчи кириб келса, ўша таомда тиланчининг ҳам ризқи бор”, дейди доим. Онамга бир марта кийим тиктирган одам қариндошдек қадрдонга айланиб қолар, бора-бора кўпларига анчайин ишларни текинга ҳам тикиб бериб юбораверарди. Фақат бир сафар…\nТикувчилигининг орқасидан опа-сингил бўлиб қолган бир аёлнинг эри келди. Маълум бўлишича, эркак аёлининг эгри юра бошлаганини сезиб қолган. Шу куни ҳам “Опамникига кўйлак тиктиргани кетяпман” деб чиққан экан, эр унинг изидан қорама-қора келса, аёл бизникига кирмай, кўчамизнинг нариги бошидан чиқиб, тутнинг панасида турган машинага ўтириб кетиб қолибди…\nОрадан бир неча кун ўтиб, ҳалиги аёл бир неча кийимлик қимматбаҳо газмол кўтариб онамнинг ёнига келди. Онам бизни чиқариб юбориб, аёл билан гаплашди. Ҳовлида юрган эдим, бир пайт аёл газмолларини кўтариб чиқиб кетди. Унинг қошлари қаҳр билан чимирилган, кўзлари йиғидан қизариб кетган эди. Онамдан бу ҳақда сўрасам, гапни қисқа қилди: “Мен бундай аёлларнинг кўйлагини тикмайман”.\nОиламиз ўртаҳол эди. Отам оддий ишчи, онам мактабда фаррош бўлиб ишларди. Тиктиришга олиб келишган чиройли газмоллардан баъзан парча-пурча лахтаклар ортиб қолса, синглим иккаламиз диқиллар эдик: “Она, шуни олиб қолайлик, эгаси билиб ўтирибдими?” Онам ҳалиги лахтакларни шартта қўлимиздан юлиб оларди: “Кишининг ҳақи – Тангрининг ўти. Қиёматда мен бунинг жавобини беришим керак. Агар эгасига қайтармасам, бу қийқимлар у дунёда илонга айланиб мени қувиб юраркан”.\nОнам эҳсон қилишни жуда яхши кўради. Бинойидек кийимларини ҳам бировларга бериб юбораверади. “Нега ундай қилдингиз, сизда ҳам бирор нарса бундо-оқ тахланиб турса бўлмайдими?” десак, “Тирикликда қил хайр, жонингни дўзахдан айир”, дейди доим.\nБир сафар касалхонага тушиб қолганида: “Хонангизда чой қайнатиб ичаверасиз”, деб электр чойнагимни бердим. Қайтаётиб, чойнакни ҳамхоналарига ташлаб келибди: “Уларнинг сеникидай чойнаклари йўқ эди, қийналиб қолишмасин, савоб бўлади, дедим”. Тутаб кетдим: “Вой она-ей, савобга чой қайнатиб бўлмайди-ку”. Онам норози чимирилди: “Одам хайрли бўлиши керак, сен ўз уйингда ўтирибсан, улар касалхонада ётишибди”.\nОнамга ҳамма ҳавас қилади: “Ҳамма фарзандлари ўқимишли, меҳр-оқибатли. Ўзи саксондан ошган бўлса ҳам, на гапидан, на йўлидан адашмаган. Қайтага тикиш қилиб, ҳамманинг хожатини чиқариб ўтирибди, бизга ҳам шу кишининг йўлини берсин”, деб, биров бошига рўмол, биров елкасига бир кийимлик сарпо ташласа, “дод” деб, берганларини қайтариб ташлайди: “Йў-йўқ, менинг тўримдан гўрим яқин, мени қарздор қилманглар”.\nОнамга: “Бу қарз эмас, буларга ҳовуч дуо берсангиз бўлди. Ўзлари рози бўлиб беришган нарса қарзга ўтмайди”, деган гапни ҳеч тушунтира олмадим.\nОнамнинг уйи қўшни аёллар учун доимий кўнгил бекати. Биров тўрт оғиз суҳбатини олиш учун, яна биров бир оғиз маслаҳат сўраб, биров ўзи эплай олмаган тикиш-бичишини кўтариб бораверади. Баҳонада қанча гурунг!.. Бир ўзимдан ортиб борганимда олдида ўтирган қўшни аёлларни кўриб, тўғриси, ҳафсалам пир бўлиб кетади. Қанийди, улар ҳам: “Ҳой, манави кампирнинг қизи келибди, она ва қизнинг бир-бирига айтадиган гаплари бордир, бемалол ўтириб суҳбатлашишсин”, деб қўзғала қолишса. Йўқ, ўтираверишади.\nБир сафар онамдан йигирма ёшлар кичик бир қўшни аёл узилиб кетган маржонини кўтариб чиқибди: “Опа, шуни тизиб бермасангиз, ҳеч кўзим ўтмаяпти”.\nЎзи ошга тушган пашшадек бўлиб, бемаврид кириб келганига ғашим келиб ўтирганди, чақиб ола қолдим: “Боласи тенги бўлиб сизнинг кўзингиз ўтмаганда, саксондан ошган онамнинг кўзи ўтадими?”\nАёл заррача ҳам хижолат бўлмади, мендан кўпроқ кириб-чиқиб юрган эшиги-да, онамнинг феълини билади, худди ўз онасига эркалик қилаётгандек нозланиб, маржонни онамнинг олдига ташлади: “Опам йўлини билади”. Онам ҳам маржонни олиб, у қилди, бу қилди, ипларни хомитди, бир-бирига улаб пишитди, ишқилиб бирпасда беш қатор дурни тизиб, қўшнининг олдига ташлади-да, ўз-ўзидан мамнун жилмайиб, менга қаради: “Ишнинг ўзини эмас, кўзини билиш керак”.\nҲалиги аёл маржонни тақиб олгач, халтасидан бир шим чиқарди: “Укангиз бир шим олган экан, пича узун келди, тўрт энлилар кесиб, шуниям ғириллатиб бир юргизиб беринг, опажон. Ўзим қиламан десам, қуриб кетгур чол, қўймади, бузиб қўясан, шу опага олиб бор, дейди. Мен ҳам вақтида не бир тикишлар қилганман, бир ўтиришда тўрт қизимга тўрт кўйлакни тикиб, сўнг турган пайтларим бўлган. Бу кишим бўлса, менинг ишимдан ҳеч кўнгли тўлмайди”.\nОнам “ғириллатиб” бергандан сўнг ҳам оламжаҳон вақт ўтириб, ниҳоят, менинг қовоғим уйилавергач, эрка қўшни ўрнидан турди. Кун шомга қараб йўл олган, менинг ҳам вақтим соб бўлган эди: “Она-ей, шу хотин бир ўтиришда тўртта кўйлакни тиккан бўлса, мен осмондаги ойни олиб айвонимга фонус қилиб, осиб қўйганман. Бир умр савдода ишлаб, тангани тангага уриб, пул қилишдан бошқа ишга вақт ажратмаган хотин-ку бу. Индамай, ёлғон мақтанишларини эшитиб ўтирасиз-ей”. Онам қўл силтайди: “Киши айбин кўрмоқ бор-у, демоқ йўқ, қизим. Эшигимдан етмиш икки томири эгилиб келиб ўтирибди, қандай юзидан оламан?”\nТўнғич неварам ўн бирга кирди, кейингиси тўққиз ёшда. Онагинам уларга чилласи чиққунча биринчи чопонни қавиб кийгизган эди. Шундан бери ҳар икки йилда ҳар бирига битта пахталик нимча, битта тўн қавиб беради.\n“Қўйинг, онажон! Бозор тўла чопон, кўзингизнинг нурини аясангиз-чи”, дейман ичим ачиб. “Ай, болам-а, қўлимдан келаркан, қилаяпман. Бозорнинг чопони мен қавиган чопондек бўлармиди? Орасига ватин солган, мен юмшоққина пахта солдим, бу пахталарга қанча қуёш нури сингган, дўхтирлар уни давойи, дейди. Буларни невараларинг кийиб, ёнимга келганда қанча қувонишимни сен тасаввур ҳам қила олмайсан. Шундай аёллар бор, на эрига, на болаларига умрида бир тўн қавиб, кийгиза олмайди. Худога шукр, отангга неча тўн қавиб кийгиздим, болаларимга, невараларимга, энди чевараларимга ҳам тўн қавиб кийгизиш насиб қилди. Бекор ётгандан кимга наф? Кимгадир фойданг тегиб турганига нима етсин”. Ҳар доимгидек, онам ҳақ.\nДунёда онамдек соғлигини, жонини авайлайдиган, ҳаётга ташна инсонни кам учратганман. Тўй-ҳашам, меҳмондорчиликларни жуда яхши кўради, маърака-таъзиялардан ҳеч қолмайди. Ёки саломатлик борасида. Масалан, менинг бир жойим оғриса, дардни бергувчи ҳам, олгувчи ҳам Оллоҳ, дейман-у, индамай ётиб оламан. Онам эса, жон ҳам, тан ҳам Оллоҳнинг омонати, уни асрамоқ керак, Оллоҳ ҳам асраганни асрайди, бир кун ёти-иб қолсанг, ҳам ўзингга, ҳам бола-чақангга жабр қилиб, кимга фойда, кимга зиён, дейди. У кишим шу ёшида ҳам не бир келинларнинг сепига қуроқ кўрпа-ёстиқ дейсизми, елпиғичу, қопчиқ дейсизми, буюртма олиб, нафақасига қўшимча пул ишлайди. Касалхоналарда ётиб даволанишдан ташқари телевизордан бир нарсани эшитиб қоладими, қўни-қўшнилар маъни бериб кетган бўладими, шу нарсаларни ҳам албатта қўллаб кўради. “Ойдин ҳаёт”, “Ўзингни англа” кўрсатувларининг бирор сонини ҳам қолдирмасдан кўриб боради. Бир борсам, наҳорда тузсиз қайнатилган гуручга парҳез қилиб ўтирган бўлса, бошқа сафар овқатдан ярим соат олдин лимон суви ичаяпман, дейди. Иккита лимондан бошлаб, йигирматага чиқариши керак экан. “Онажон-ей, сизга нима зарил, бетаъм гуруч-у, талхўр лимон сувини ичиб?” дейман. Лимон таъмини оғзимда ҳис қилиб афтим буришади. “Керак! Худо хоҳласа, оёқларим оғримай қолса, машина чақириб ўтирмай уйларингга боравераман”, дейди онам. “Э-э, онажон, кимнинг оёғи оғримайди? Оёқ бўлгандан кейин пича-пича оғриб, ўзининг борлигини билдириб, қадрини ошириб туради-да”. “Болам, ётиб қолиб, сизларга ташвиш бўлмайин, дейман-да”, гарчи бировимиздан бир сўм олмаса ҳам ўзини оқлаган бўлади.\nЙиллар ўтган сайин онамизнинг биз фарзандлар учун нечоғлиқ катта давлат ва ғанимат бахт эканлигини тобора чуқурроқ ҳис қилиб бораётган бўлсам-да, мени шиддат билан илгари олиб кетаётган ҳаёт ташвишларидан узилиб, ҳадеганда иззатига етавермайман. Ҳар кун эрталаб аҳвол сўраб, бир қўнғироқ қиламан: “Соғ-саломатмисиз, онажон?” Онамнинг овози ҳамиша ўктам ва шодон жаранглаб туради: “Раҳмат, болажоним. Ўзинг яхшимисан?..” Ке-етади шу билан… Бир бошдан ҳамманинг аҳволини сўраб чиқади, кеча уйига кимлар келди, қандай ахборотлар берди… Менинг эса вақтим!..\nҲар қандай ҳолатда ҳам сени кечиришини билган одаминг қаршисида ҳар доим ҳам андиша қилиб ўтирмайсан. Кўпинча иложим етганча: “Ҳа, хўп” деб тураман-у, баъзан гапларини шартта бўлиб: “Онажон, шошиб турган эдим”, деб шу кунги фарзандлик вазифамни ниҳоялаб қўя қоламан. Ва онам менинг бу беадаблигимдан сира хафа бўлмайди, аксинча хижолат тортади: “Майли, болам. Ўзингга қара, жонинг соғ бўлсин”.\nКейин эса кундалик ташвишларимга андармон бўлиб кетаман ва шу ташвишлар ичра юриб онамнинг хижолат инган нурафшон юзини ҳеч кўз олдимдан кеткиза олмайман. Ўзимни оқлаган бўламан: “Ўзлариям… Ҳеч гаплари тугамайди-да, ахир телефон гурунг учун чиқарилмаган-ку”, дейман. Аммо барибир ўзимни ўзим юпата олмайман. Аллақаердан онанинг кўзларидаги қувончга харидор бўлган Ҳожи ҳақидаги ривоят ёдимга тушади.\nЭмишки, ҳаж ниятида сафарга чиққан бир кишига бир оқшом тунаш учун жой берган Ҳожи унинг нима мақсадда йўлга чиққанини эшитиб, кутилмаганда: “Онанг борми?” деб сўрайди ва онасининг ҳаётлигини эшитгач: “Мен эллик марта ҳаж қилдим, ҳар сафар ялангоёқ, ялангбош, ёлғиз ҳаж қилдим. Эллик ҳажимнинг ҳам савобини сенга бераман, сен менга онанг кўзларидаги қувончни бер”, дейди.\nМен эса вақтимни қизғаниб ўтирибман…\nНафақага чиққанимдан буён тез-тез ёнига бориб, узоқ-узоқ суҳбат қилиб қайтаман. Онагинамнинг юзи бирам нурли, меҳр тўла нигоҳлари сокин, суҳбатлари шундайлар ширин… Кўнглингизнинг гадоси. Дилингизни оғритиб қўймайин, авайлабгина гапиради. Лекин ҳар гапига бир мақол қўшиб гапирмаса, ҳисобмас. Ҳеч ёнидан кетгим келмайди. Бир кун сўрадим: “Онажон, армонларингиз кўпми?” Онам бироз ўйланиб турди-да, хотиржам жавоб қилди: “Йўқ, болам. Нимага интилсам, аввало Оллоҳ, қолаверса, ўзимнинг ҳаракатим билан эришдим, нимага уринсам, ақлу заковатим билан уддаладим. Ҳеч қачон бугунги ишни эртага қўймадим. Худойим ўғил берди, қиз берди, барингизни ризқингиз билан, бахтингиз, мартабангиз билан берди. Бир армоним – ота-онам яшайдиган жойдан мактаб жуда узоқ эди, савод чиқара олмадим. Оқ қоғознинг бетидаги ёзувни ўқий олмадим. Турмушга чиққанимдан кейин ҳам мустақил ўргансам бўлар эди, оила, бола-чақа ташвишидан орта олмадим. Сизларнинг китоб қучоқлаб юрганларингизни кўрсам, ҳавасим келади. Агар китоб ўқишни билганимда тикув машинасидан ташқари китоблар ҳам менинг қадрдон дугоналарим бўлиб қолар эди”.\nБола эдим. Онам укамни кўтариб, акам билан мени етаклаб олис қишлоқда яшайдиган холамникига меҳмонга олиб борди. Қўшни қишлоқда яшайдиган кичкина холам ҳам келди. Кечки овқатдан сўнг катта гужум остидаги лой супага қатор қилиб жой ташланди. Йўлда толиққанмидик, биз болалар аввал оқшомдан ухлаб қолдик. Тонг пайти шитирлаган овоздан уйғониб кетдим. Секин кўзимни очиб, ёнбошимдаги тўшакни шоша-пиша йиғиб, жойнамоз ёзаётган онамни кўрдим. Унинг қиблага тикилган кўзлари хавотир ва қўрқувга тўла эди.\nНамозини ўқиб бўлгач, ҳайрон тикилиб ётганимни кўриб, паришон ҳолда ёнимга ўтириб, бармоқлари билан сочларимни тароқлади. Онамнинг бармоқлари енгилгина титраб турарди.\n– Эна-а, сизни ким қўрқитди?\nОнам пастки лабини тишлаб, гуноҳкорона бош чайқади:\n– Холаларинг билан тонг отари гурунг қилиб, намозни бироз кечиктириб қўйдим… Ишқилиб, даргоҳида қабул қилсин-да.\nЎшанда онамнинг гапларига умуман тушунмаган эдим. Энди… Онамнинг ўша дамдаги қўрқув тўла нигоҳларини, титраб турган бармоқларини эсласам, ғалати бўлиб кетаман.\nОнам бетоб бўлиб қолди. Кечқурун ёнида ётиб қолдим. Илтимоси билан шом учун, хуфтон учун таҳорат суви тайёрлаб бердим. Астойдил “Энажон, аҳволингизга қарасангиз-чи?” дейишимга қарамасдан намозини ўтирган ҳолда ўқиди. Қарасам, бомдодга ҳам инқиллаб-синқиллаб ўрнидан тураяпти: “Онажон-ей!” дейман ўзимча онамдан койиниб. Онагинам эса: “Болам, келиндан хижолат бўламан, кап-катта аёл, еб-ичиб ўтирибди, намозини ўқимайди, деса-чи”, дейди. Ёқа ушладим: “Нега бандасидан хижолат бўласиз? Оллоҳдан эмас?”\nОнам шуни ҳам билмайсанми, дегандай ғалати қараб, елка қисди, сўнг “Оллоҳ аҳволимни кўриб турибди, у доим кечиради. Банда банданинг ичидан нима ўтганни қаердан билсин?” деди.\nКутилмаган фалокат туфайли қўлтиқтаёққа суяниб қолганимга етти йил бўлаяпти. Аммо ўзимнинг бечора аҳволимни сира назарга илмадим. Шу аҳволда ҳар йили Тошкентга бир бораман. Театрларга кираман, китоб дўконларини айланаман. Бухорою Самарқанд, Хоразму Қорақалпоғистонга ҳам бордим. Соғ-саломат пайтларимда излаб бора олмаганим қанча дўстларимни кўриб, қанча азиз-авлиёларни зиёрат қилиб қайтдим. Мадинаи Мунавварага бориб, қўлтиқтаёқда, ногиронлар аравачасида Оллоҳнинг суюкли расули Муҳаммад Мустафонинг (с.а.в.) турбатларини зиёрат қилдим. Муборак Маккага бориб, Оллоҳнинг байтини зиёрат қилдим. Термизда-ку, тўрт йил ишладим. Иш жойим Термизда эди, ўрганган ишимдан кетгим келмади.\nХуллас, қўлтиқтаёқда бўлсам ҳам, юрдим-кўрдим, ўзимга ёқмаган шу сиёғимда кўриндим… Аммо шу етти йил ичида киндик қоним томган, бахтиёр болалигим ўтган, ҳамиша йўлимга муштоқ онажоним билан падари бузрукворимнинг дийдорига элтгувчи қадрдон Жарқўрғон кўчаларида қўлтиқтаёқ билан бир марта ҳам юрмадим. Ўзим шу шаҳарда яшаб туриб ҳам… жарқўрғонликларга ўзимнинг бечора сиёғимда кўрингим келмади…\nАзалдан кўчат экишни яхши кўрардим. Ҳар йили эрта баҳорда ўзим бозорга чиқиб, турли кўчатлар олиб келиб, ҳовлимга ўтқазардим. Етти йил шу машғулотдан ҳам мосуво юрдим. Шу йил баҳор эрта келди. Кўнгил баҳорий ҳислардан кенгайиб кетдими, бир куни пешиндан сўнг неварамни олиб бозорга бордим. Кўчатлар бозорнинг бир четида сотилар, бозорни ораламасдан ҳам кўчат олиб чиқиш мумкин эди.\nКўчат бозорига кираверишда қучоқ-қучоқ кўчатларини аскардек бир сафга чиройли қилиб тизиб чиққан сотувчининг ёнида тўхтадик. Саломига алик олиб, савдосига барака тиладим. Унинг жавдираётган кўзларига қараб, қўлтиқтаёқларимдан хижолат тортдим. Ўзимча дадил-дадил гапирган киши бўлдим: “Қани, ука, кўчатларингизни бир бошдан мақтанг-чи”. Сотувчи чайналди: “Энди, опа, бироз узрли жойим бор. Ўзимнинг кўчатларим кеча тугаган эди. Бир танишим: “Шуларни сотиб бер” деб ташлаб кетди. Буларнинг нархини, отини биламан-у, ўзини билмайман. Ким пайванд қилган, нави қандай? Сизга берсам, эрта бир кун олдингизда хижолат бўлиб қолмайин, дейман-да”.\nКейинги растадаги сотувчи йигит ҳам қуюққина сўрашди. Кўчатларини сўраган эдим, қўлини кўксига қўйиб, узр сўради: “Опажон, бу кўчатларни сизга бера олмайман. Олиб келинганига ўн беш кун бўлган. Томирларини намлаб турибмизку-я, барибир кафолат йўқ-да. Сиз керакли кўчатларингизнинг рўйхатини қилиб беринг, бугун келинингиз Деновга кўчатга кетган, эртага янги кўчатлардан олиб, ўзим ҳовлингизга экиб бериб келаман”.\nАна, холос… Мен кўчатларнинг номини, сонини ёздим. Нархини ҳам айтинг, биратўла ҳисоб-китоб қилиб кетайин, дедим. Савдогар негадир қимтиниброқ нархини айтди. Кўчатларнинг сони ўттизга яқин, нархи юз мингдан ошиб кетди. Йигитнинг “Аввал кўчатларни олиб борай, кейин пулини берасиз”, деганига ҳам қўймай, пулини бердим: “Қутулиб қўйганим яхши, кўнгил хотиржам бўлади, ука”. “Хўп, опа”, “Уйимни биласизми ўзи?”, “Биламан, опа”.\nНеварамнинг ранги ўзгарди. Бурилишим билан тирсагимдан тортди: “Моможон, сиз бу одамни танимайсиз-ку, алдаб кетса-чи?”, “Алдамайди, болам”.\nЖарқўрғонда Машраб деган бир ҳардамхаёл йигит яшайди, ҳамма уни “Машир тентак” деб атайди. У тонг саҳардан ярим тунгача бозор айланиб, дўконларга кириб, ризқини териб, еб юради. Уни одамлар “тентак” дейишади-ю, лекин унинг хотираси жуда кучли, жуда кўпчиликни, эҳтимол, бутун Жарқўрғонни танийди: исми ким, касби нима, ота-онаси ким, ака-укалари ким, болалари ким… Ҳеч кимнинг дилини оғритмайди.\nБозор дарвозаси ёнида унга дуч келиб қолдим. У қирқ йиллик қадрдонини кўргандек, тавозе билан сўрашди, онамни, ўғлимни сўради, албатта ҳаммамизнинг исми шарифимизни айтиб! Машинанинг ёнига келгач, неварамнинг қўлидан калитни олиб, мени жентельменларга хос такаллуф билан машинага ўтирғизди, қўлтиқтаёқларимни орқага қўйди. Атроф машина, аравасига ҳар хил қутиларни уйиб, “пўш-пўш”лаб дунёни бузаётган аравакашлар, бозорга кираётган, чиқаётган, шунчаки музқаймоқ ялаб, ўзлари ҳам музқаймоқлари каби эриб, ўтиб кетаётганлар ҳисобига ниҳоятда тирбанд эди. Машраб кенг қулочини ёзиб, баланд овозда “хай-хай”лаб ҳайқирганча, то машинамни орқага ҳайдаб, катта йўлга тушиб олгунимча, тўрт томондаги гавжум ҳаракатни тўхтатиб турди. Мен бир зум тўхтаб, ташаккур билдирган киши бўлиб, бош ирғадим. У машинанинг очиқ деразасига яқин келиб: “Сен ҳалиям жуда чиройлисан! Хафа бўлма”, деди менга. Шу ерда унинг тентаклиги билинди. Кўнглимни кўтараман деб, дилимни ранжитиб қўйди…\nДимоғим ачишди, кўзларимдан иссиқ ёш қуйилди, бурним бўшади. “Мана, моможон, бозорга чиқишни ҳам ўрганиб олдингиз. Энди тез-тез чиқиб турсангиз ҳам бўлади”, деди неварам. Мен унга қарамасдан бош чайқадим: “Йўқ, энди бозорга чиқмайман”.\nКўчатлар-чи, дейсизми? Албатта, уларни ваъда қилган вақтида олиб келиб, экиб кетди.\nОрадан бир неча кун ўтиб, бу воқеани онамга ҳикоя қилиб бердим.\n– Болам, инсон ўзининг яқин кишиларидан бу хил дардини яшириши шарт эмас. Қўлтиқтаёқда юриш гуноҳ ишми? Шукр қил. Йиллаб тўшакда ётиб қолган одамлар қанча…\nКейин ўйлаб кўрсам, ўша куни Машраб ҳам “Ҳалиям чиройлисан”, деганида, онамнинг шу фикрларини айтмоқчи бўлган. Яъни “Шукрли бўл” демоқчи бўлган…\nҲаж сафарида имконингиздаги ҳар бир дақиқа ҳисобли. Шерикларим фарз амалларни адо қилиб бўлишган бўлсалар-да, кўпроқ вақтларини Ҳарами шарифда ўтказишар, ҳажга кела олмаган яқинлари учун умралар қилишар, нафл умралар қилишар, нафл намозлари ўқишар эди. Байтуллоҳда ўқилган бир намознинг савоби бошқа жойларда ўқилган намозларнинг савобидан юз минг марта кўп экан. Бунинг устига Ҳарами шариф шундай маҳобатли, файзли, гўзал эдики, бу муқаддас даргоҳда шунчаки ўтириш ҳам, дуо қилиш ҳам киши руҳига беқиёс ҳаловат, лаззат бағишлар эди. Зеро, дуо қилиш ҳам ибодат-да. Ҳар кун, ҳар тун, сафардаги ҳар бир дақиқамни шу муборак Ҳарамда ўтказмоқни жуда-жуда истасам-да, менга сафарда тоға тутиниб, ўз ҳомийлигига олган эр-хотин – Абдувоҳид ака ва Солияхоннинг кўмагида фарз амалларини бажариб қайтгач: “Мени ҳам яна Ҳарамга олиб боринглар” деб уларга юк бўлишдан ийманар эдим. Элликбошимиз кўнглимдаги оғриқларни сезгандек: “Ҳожи она, бу муқаддас шаҳарнинг ҳар қайси бурчида ўқилган намоз муборакдир”, дер эди мени тинчитиб далда бериш учун. Мен ҳам тақдирга тан бериб, намозларимни меҳмонхонада ўқир, ибодатдан бўш вақтларимда меҳмонхона олдида ўтириб, шаҳарни, ўтган-кетган одамларни томоша қилар эдим.\nНоилож одамнинг бу маҳзун томошасида кўпинча менга ўхшаб аравачада ўтирадиган жикаккина кекса аёл ҳамроҳлик қилар эди. Бу аёлни жуда келишган, ўрта ёшлардаги басавлат бир киши ёнимга қўйиб кетар: “Опа-сингил гурунглаши-иб ўтиринглар. Онажон, агар зериксангиз, қўнғироқ қилинг”, дер эди. Менинг эса бу кампирга ҳавасим келар: “Агар ўғлим билан келганимда, унинг бўйнига осилиб олган бўлар эдим, ҳар кун Ҳарами шарифга борар эдим, Ватанга қайтгунча сира Ҳарамдан чиқмас эдим”, дея ўйлар эдим. Бир куни кўнглимдагиларни айтдим ҳам: “Хола, бу ерга ўғли билан келган оналар дунёдаги энг бахтли оналар бўлса керак”, дедим. “Э-э!.. Бу ўғилга кўнглимда нафратдан бўлак ҳеч нарса йўқ”, – қўл силтади кампир. “Нега?” – ҳайрон бўлдим мен. “Бу ўғил фарзанд бўлиб, умрида бир пиёла қаймоқ ёки бир кило гўшт билан мени излаган одам эмас. Топгани хотини ва қайин-бўйинларидан ортмайди. Мен кенжа ўғлим билан яшайман. Кенжамнинг қўли бироз юпқароқ эди. Қизи ТошМИга кирган йили Россияга ишга кетди, шу қизнинг контрактини тўлайман, деб. Бир йилда яримжон бўлиб қайтиб келди. Мен касал, ўғлим касал. Контракт тўлашга қийналиб қолдик. Бир куни денг, буни чақиртирдим. Неча-неча дўкони бор, пул, мол-дунё мил-мил! “Шу қиз ўқишга бир амаллаб кирган эди, меҳнати куйиб қолмасин. Қарашиб юбор, савоб бўлади”, дедим. “Бу шўртумшуқларингизга ота ҳовлини ташлаб чиқиб кетдим, яна нима қилиб беришим керак? Уни Россияга мен жўнатганим йўқ, яримжон бўлиб қолишига ҳам мен сабабчи эмасман. Ўзиям, қизиям тақдирида борини кўраверсин. У аҳмоқнинг ақли бўлса, пул излаб, Россияда юрмасди. Ишлайман, деган одамга шу ерда ҳам иш тўлиб ётибди. Қийналиб қолибди, сизни орага солмай, ўзи борсин, “Ака!..” деб! Йўқ, у киши министр, отдан тушсалар ҳам, эгардан тушмайдилар!” – хуллас, бир дунё гап билан таъбимни тирриқ қилди. “Э-э, бор, кўзимдан йўқол! Ўз уканг оёғингга йиқилиши керакми ҳали? Бир тиканли гап қилиб, дилини оғритган жойинг бордирки, олдингга бормапти уканг. Қайтиб турқингни кўрмай!” дедим. Кенжа келин жуда доно, қаноатли аёл эди. Ҳамма зебу зийнатларини, ҳатто мебелларини ҳам сотди, қариндошлардан озроқ қарз кўтардик. Кейинроқ қизимиз ишга кирди. Хуллас, қизни ўқитдик. Ҳозир катта дўхтир, бойбичча. Кейинги неварам тадбиркор. Жуда бойиб кетмаган бўлсак ҳам, энди бировга муҳтож жойимиз йўқ. Бир кун кутилмаганда катта ўғил қўнғироқ қилди: “Она, тайёргарлигингизни кўраверинг, мен сизни ҳажга олиб кетаман”, деди. “Қачон? Нега?”. “Икки ойдан кейин! Эрта-индин тиббий кўрикдан ўтасиз”.\nБирдан орқам тутиб кетди: “Мен сен билан ҳеч қаерга бормайман. Умрингда бир пиёла қаймоқ ёки бир куйган кулча билан изламаган ўғил энди мени ҳажга олиб бормоқчимисан?” дедим. “Э-э, она, қўйсангиз-чи шундай гапларни! Сизникига қаймоқ кўтариб юришга менинг вақтим борми? Эрка ўғлингиз бола-чақасига нима едирса, сизга бериб ўтиргандир. Хурсанд бўлиб, раҳмат болам, дейишнинг ўрнига бу нима гап бўлди?”. “Қаймоқ обкелма, майли, оч қолган жойим йўқ. Аммо шу кекса онам тирикми-ўликми, яримжон ўғилнинг остонасида бирор нарсага муҳтож бўлиб қолмадимикин, деб олти ойда бир йўқламайсан. Мени кўргинг келмаса, ўзингни бир кўрсатиб кет, тошбағир, номард! Йўқ, мен ҳеч қачон сен билан ҳажга бормайман!”. “Онажон, онам бўла туриб мени тушунмайсиз-а! Менинг умуман вақтим йўқ. Бутун умрим сафарларда ўтади. Одамлар ҳам тўловини қилиб, ҳам пора бериб, ҳажга бора олмайди, сиз бўлсангиз!.. Майли, мени қўяверинг, Худодан қўрқинг, она!”, “Бошимни оғритма, мен барибир бормайман. Ҳов, ана, қайнонажонингни олиб боравер”.\nРостдан ҳам келмоқчи эмас эдим. Кенжа ўғил билан келин қўймади: “Боринг, онажон. Биз сизни ўша жойларга олиб бора олмадик. Акам ўзидан билиб, олиб бораман, деяётган экан, бу фикрни акамнинг кўнглига Худо солган. Бу сизга Худонинг марҳамати. Йўқ деманг”.\nЎзим ҳам ҳажга келишни бир умр орзу қилганман, денг. Ўйлаб-ўйлаб охири: “Э-э, майли, шу нобакор ўғилнинг топганида она сифатида менинг ҳам ҳақим бор”, дедим. Жаҳл – кофир, деганлари рост. Энди бу муқаддас жойларда юриб, жаҳлимни енга олганимга, ўзимни идора қила олганимга шукр қиламан”.\nКампир нурсиз кўзларини олис-олисларга тикиб, анча вақт жим қолди, сўнг чуқур хўрсиниб, қўшимча қилди:\n– Ўзинг туққан боланг бўлса ҳам, кўнглинг қолса, бегонадек бўлиб қолар экан. Ё менинг дийдам шунчалар қаттиқми, билмадим, шу ерларда юриб ҳам, ўғлимга нисбатан ҳеч меҳрим товланмади. Биламанки, у мени бу ерга Оллоҳнинг ва менинг розилигим учун эмас, “Онасини ҳажга олиб бориб келди” деган обрў учун олиб келган!\nҲамсуҳбатимни тинглаб туриб, онагинамнинг бир гапини эсладим. Биров-ярим боласидан шикоят қилиб қолса, шундай дер эди: “Ичингдан чиққан ола илон, ол-да, белингга бойла!” Халқимиз қанчалар донишманд, ичингдан чиққандан воз кечиб бўладими ахир?! Яна ҳазрат пайғамбаримизнинг муборак ҳадислари бор: “Нафсим қўлида бўлган Оллоҳга қасамки, мўмин бўлмагунча жаннатга кирмайсизлар” ва “…бир-бирингизни севмагунча комил мўмин бўла олмайсизлар”.\nОна ва ўғилки, бир-бирини кечира олмаса, мўминлик ҳақида, жаннат ҳақида хаёл қилиши мумкинми? Ахир биламиз-ку, Раббим кечиримли, марҳаматли Зот ва кечиримли бандаларини севади. Оллоҳ Қуръони Каримда марҳамат қилган: “Оллоҳнинг марҳаматидан умидингизни узманг!..” Яна шундай мазмунда ҳадис бор, ер юзини тўлдириб юборадиган миқдорда гуноҳ қилган банда тавба қилса, Оллоҳ бандасини ер-кўкни тўлдирадиган миқдордаги маҳфират билан қарши олар экан.\nОнахонга раҳмим келди. Ахир, нафрат ва кек тўла кўнгил билан, айниқса, бу нафрат ва кек ўз фарзандингга қаратилган бўлса, яшаш ниҳоятда қийин бўлади. Ҳадису шарифларга ҳаётий мисоллар қўшиб, секин-секин тушунтирдим. Биз узоқ суҳбатлашдик:\n– Холажон, кенжа ўғлингизнинг ҳаётидаги қийинчиликлар ҳам ўтиб кетибди. Энди Оллоҳнинг розилиги учун бу ўғлингизни ҳам кечирмасангиз бўлмайди, ундан рози бўлинг. Ахир у сизнинг фарзандингиз, олдингизга ўғлим нега бунча беоқибат чиқди экан, деган саволни қўйганингизда, она бўлиб берган тарбиямда ўзимдан бирор камчилик ўтмадимикин, деб ўйлаб қўйишни ҳам унутманг. У сизни Оллоҳнинг уйига олиб келди. Уни кечирсангиз, Оллоҳ ундан ҳам, сиздан ҳам рози бўлиши аниқ. Иккингизнинг кўнглингиз ҳам ҳаловат топади. Бу жойларга бир келдингиз, яна келиш насиб қиладими-йўқми, ёнингизда шундай меҳрибон, полвон ўғлингиз бор экан, бўйнига осилиб олиб, ҳар кун Ҳарами шарифга бормайсизми?\nАёл маҳзун жилмайди:\n– Билмасам, синглим…\nЭртаси куни у “томошагоҳ”имизга чиқмади. Шерикларидан сўрасам, ўғли билан Ҳарами шарифга кетибди. Худди мен орзу қилгандек, “ўғлининг бўйнига осилиб олиб!..” Унинг қарорига, бахтига астойдил ҳавас қилдим. Мен ҳам юракларим ёниб, ният қилдим: “Эй, Оламлар Парвадигори! Бу ҳажимни охиргиси қилмагин. Бу муборак шаҳарга, муқаддас Каъба зиёратига яна келишни, албатта, ўғлим билан келишни насиб айла!”\nОнам ҳар нарсадан нолиб юрадиган одамларни ёқтирмайди. Ўзи ҳам ҳеч қачон нолимайди. Шукрлилик, қаноат ҳақидаги бир ривоятни кўп айтади.\nЭмишки, бир подшонинг ёлғиз қизи бетоб бўлиб қолибди. Мамлакатнинг барча табиблари уриниб ҳам маликани даволай олишмабди. Бундан қаҳрланган подшо: “Агар қизимни даволай олмасанглар, барчангизнинг бошингизни қиличдан ўтказаман”, дебди. Шунда бир табиб: “Қизингизга дунёда ҳеч армоним йўқ, ўзига шукр, деган одамнинг кўйлагини олиб кийдирсангиз, қизингиз батамом соғайиб кетади”, деб, ҳамкасбларини ўлимдан сақлаб қолибди. Қизининг соғлигидан қаттиқ хавотирланган подшонинг ўзи хос навкарлари билан “Ўзига шукр, армоним йўқ” дегувчи одамни излаб чиқибди. Не бир бой-боёнлар, оғзидан куй-қўшиқ тушмайдиган шоёнлар билан гаплашишибди. Барчаси “Шукрку-я, аммо…” деб, бир армонини айтибди. Беармон одамни излаб-излаб ҳолдан тойган бир пайтда кимсасиз бир чекка қишлоқнинг чеккасидаги ғарибона кулбанинг ёнидан ўтиб кетишаётиб, “Ўзингга шукр, Яратган Эгам, ҳеч бир армоним йўқ”, деган хитобни эшитишибди. Улар кулба ёнида тўхтаб, уй эгасини чақиришибди: “Ҳой, шукрли инсон, ташқарига чиққил, сен билан юрт подшоси гаплашмоқчи”. Ичкаридан овоз келибди: “Подшоҳим мени кечирсинлар, мен чиқа олмайман, сабаби устимда кўйлагим йўқ”. Бундан подшо ўзига хулоса чиқарибди. Ҳалиги кишига бош-оёқ сарпо кийдириб, қизига муаллим қилиб тайинлабди.\nУшбу сатрларни ёзар эканман, юрагимнинг туб-тубида симиллаб турган соғинч ҳиссини туйдим. Онам – Оллоҳ берган беминнат хазинам, ғанимат неъматим. Шошиб, болалигим ўтган қадрдон уй томон йўлга тушдим.\n← Аввалги Аввалги Анвар Обиджон: «Болаларга яхшилик қилишдан ортиқ саодат йўқ» (2017)\nКейинги → Кейинги: Султонмурод Олим. Таржимавийлик ва назиравийлик


hidoyat.uz – “Мовароуннаҳр” нашриётининг сайти - ЙЎЛДАГИ САБОҚ\n2016 йил 9 январ\nҲар гал шу йўлдан ўтганимда бир ҳовлига ҳавас билан қарайман. Жуда чиройли, саришта уй. Уч-тўрт бола ҳовлида ўйнаб юради. Уй бекасига тасанно айтаман. Чунки ҳар доим ҳам рўзғор иши, ҳам болалар билан озода ўтириш осон эмаслигини аёл сифатида биламан...\nБир куни азонлаб иш билан чиқдим. Ўша кўча, таниш ҳовли. Не кўз билан кўрайки, бир эркак қўлида супурги, ҳокандоз билан чиқиндиларни челакка соларди. Ҳайрат билан ўтаётганимда ичкаридан аёл кишининг: “Дадажониси, кийимларингиз тайёр. Нонуштангиз ҳам... Ишга кеч қоласиз, қолганини ўзим қиламан”, деган овозини эшитдим. “Ҳозир кираман, тугатиб қўяй. Ҳали болалар билан қийналиб қоласан”.\nЭркакнинг сўнгги сўзидан жуда таъсирландим. Ўқиганим бир ҳикоя ёдимга тушди. Ҳиндистон президенти (2002–2007 й.), доктор Абдул Қалам бундай ёзади: «Бола эдим. Онам ишдан қайтиб, ҳар кеч биз учун нон пиширарди. Бир куни вақт алламаҳал бўлиб кетди. Онам шоша-пиша кечки овқат тайёрлади. Сўнг хижолат билан отамнинг олдига овқат ва нон қўйди. Икки кўзим отам столига қўйилган нонда эди. Кимдир куйганига эътибор берармикан, деб кутиб турдим. Аммо отам индамай овқатланди. Сўнг мени ёнига чақириб, бугунги сабоқларим ҳақида сўради. Ўша куни уларга қайтарган жавобимни эслай олмайман, аммо онамнинг овқатдан кейин отамга нон бироз куйиб кетганини минг хижолат билан айтгани кечагидек қулоғим остида... Отам эса жилмайганча онамнинг қўлларидан тутди: “Азизам, куйган нон менга ёқади-ку, унутдингми?”\nУхлашдан олдин отамга хайрли тун тилаш учун кирдим. Баҳонада куйган нонни ростдан ҳам яхши кўриш-кўрмаслигини сўраб олдим. Отам мени бағрига босиб, қаттиқ қучоқлади. “Ўғлим, онанг ҳам кун бўйи ишлаб, жуда чарчайди. Бир марта куйган нон есам, ҳеч нима бўлмайди. Лекин оғзимдан чиққан ёмон сўздан онангни дили оғрийди. Ахир у ҳаммамиз учун керак. Ҳаёт хатоларимизни тушуниб етишимиз учун баъзан жуда ҳам қисқалик қилади”, деди».\nЙўлда келарканман, атрофимизда ўз масъулиятини бажармай туриб, аёлидан аёллик вазифасини талаб қиладиган, хотинини Аёл, Она сифатида кўрмай, иззат-нафсига тегиб, ҳақоратлайдиган, ҳатто калтаклайдиган эркаклар ҳам борлиги ҳақида ўйлардим...\n2764 марта ўқилган.


Эрон қўлловидаги Ироқ кўнгилли аскарларининг ҳужумига учраган Бағдоддаги АҚШ элчихонаси эшиклари, 2020 йил 2 январ. (Аҳмад ал-Рубоий/AFP)\nБирлашган Миллатлар Ташкилотининг (БМТ) 27 аъзоси Бағдодда Эрон ҳукуматига мойил намойишчилар томонидан АҚШ элчихонасига уюштирилган ҳужумни қоралаган бир вақтда, Россия ва Хитой сукут сақлади.\nАксарияти Эрон қўлловидаги Ироқ халқ сафарбарлик кучларидан иборат бўлган намойишчилар 31 декабрь куни элчихонага бостириб киришган, унга қисман ўт қўйиб, 1 январда етакчиларининг буйруғига кўра тарқалганлар.\nРоссия ва Хитой сукунати хавфсизлик кенгашининг чорасини барбод қилди, деб хабар берган БМТдаги АҚШ миссияси душанба (6 январь) куни.\n«БМТ Хавфсизлик кенгашининг дипломатик ва консуллик биноларининг дахлсизлигига оид энг асосий баёнотларнинг қабул қилинмагани Кенгаш нуфузини шубҳа остида қолдирмоқда», дейилади АҚШ баёнотида.\nБағдод элчихонасини қўриқлаш кучайтирилган бир вақтда постни мустаҳкамлаш учун қумли қоп олиб кетаётган Америкалик денгиз пиёда жангчиси, Ироқ, 2020 йил 4 январь. (CENTCOM)\nДипломатик миссияларни ҳимоя қилишни кўзда тутувчи 1961 йилги Вена конвенциясини қўллаб-қувватлаш «мунозарали ёки жасоратталаб иш бўлмаслиги» керак, деб баёнот берган Вашингтон.\n«Биз АҚШ ходимлари ва биноларига ҳужум уюштирилишига тоқат қилмаймиз ва манфаатларимиз, фуқароларимиз, иттифоқдошларимизни ҳимоя қилувчи қатъий чораларни кўрамиз. Буни намойиш қилдик», дейилади баёнотда.\nДекабрь ойи охирида Бағдоддаги элчихонага қилинган ҳужум Эрон Ислом инқилоби посбонлари корпусининг (ИИПК) «Ал-Қудс» бўлинмаси қўмондони, генерал-майор Қосим Сулаймоний томонидан амалга оширилган эди.\nЯнги маълумотларга кўра, октябрь ойи ўрталарида Эрон Ислом республикасига путур етказган Эроннинг Ироқдаги таъсири кучайиб бораётганига қарши норозиликлар авж олган маҳал Сулаймоний бир қатор Теҳрон қўлловидаги ироқлик жангарилар билан учрашган.\nСулаймоний қўмондонларга янги хуфиёна жангарилар гуруҳини тузишни буюрган, улар Ироқдаги ҳарбий базаларда жойлашган АҚШнинг манфаатдор шахсларига ҳужумларини амалга оширишлари лозим эди.\nЭлчихонага уюштирилган ҳужумга жавобан, АҚШ дронлари 3 январь куни Сулаймонийни ўлдирди.\nДушанба куни НАТО раҳбари Йенс Столтенберг Сулаймонийнинг ўлимидан кейин Яқин Шарқда танглик кучайиб бораётган сабабли, Теҳронни «зўравонлик ва провокацияларни кучайтиришдан» сақланишга чақирди.\nСтолтенберг дрон ҳужуми АҚШ қарори бўлганини таъкидлар экан, НАТОнинг бошқа 28 аъзоси анчадан бери Эроннинг Яқин Шарқдаги вазиятни беқарорлаштирувчи хатти-ҳаракатларидан хавотирда бўлганини қўшимча қилди.\nАҚШ ҳужуми бирор аъзо мамлакат томонидан танқид қилиндими ёки йўқми деган саволга Столтенберг уларнинг бирдамлиги ва Эрон хатти-ҳаракатларидан хавотирда эканлигини таъкидлади.\n«Эрон томонидан вазиятни кескинлаштирувчи ҳаракатлар қайд этилди, жумладан сентябрь ойида Саудияга тегишли энергетик иншоотга ва июнда Америка дронига ҳужум уюштирилди», деди Столтенберг.\n«Бугунги учрашувда иттифоқдошлар босиқлик ва тангликни юмшатишга чақирдилар. Янги низо ҳеч кимга керак эмас, шунинг учун Эрон зўравонлик ва провокациялардан сақланиши лозим.»\nНАТО Эронда маҳаллий кучларнинг 500 кишидан иборат гуруҳни «Ислом давлати» (ИС) экстремистларига қарши курашга тайёрлаш миссияни қўллаб-қувватлайди, аммо ҳозирда хавфсизлик бўйича вазият яхшилангунига қадар унинг асосий машғулотлари тўхтатилган, деди Столтенберг.\n«Ҳозирги вақтда ... дипломатик каналларни ишга солиб, Эрон, жумладан Ироқ учун низоларни авж олдириш эмас, балки босиқлик йўлидан бориш маъқул эканлигини билдириш муҳим», деди Эвропа Комиссияси. Душанба куни Президент Урсула фон дер Ляйен.\nФранция Эронни қасос олишдан тийилишга чақирган\nФранция ташқи ишлар вазири душанба куни Теҳронни Сулаймонийнинг ўлими учун қасос олмасликка чақирган.\n«Эрон ҳар қандай жавоб чоралари ёки ўч олиш ҳаракатларидан тийилиши зарур», деди Жан-Ив Ле Дриан BFM телеканалига берган интервьюсида. «Хайриятки, муаммони дипломатик йўл билан ҳал қилиш имконияти бор».\nЛе Дриан Қўшма Штатларга қарши ҳар қандай контр-ҳужумлар Ироқ ва Сурияда ИШИДга қарши курашаётган коалициянинг салоҳиятига путур етказиши мумкинлигини айтди.\nШунингдек, у шу ҳафта Европа Иттифоқи ташқи ишлар вазирларининг Эрон масаласи бўйича фавқулодда мажлиси олдидан Теҳронни ядровий фаолиятни чеклашга қаратилган 2015 йилги келишувни бекор қилишдан тийилишга чақирди.\n5 январ куни Эрон режими ўзининг ядро қуролини қўллашга оид мажбуриятларидан воз кечишини ва «центрифугалар сонининг чеклови»ни бекор қилишини айтган.\nАмерика бошка давлатларни ерида нима килади.\nАКШ элчихонасига хужумни Эрон ташкиллаштирганини кимдур исботладими, АКШ айтганидан ташкари


КИБР ВА ҒАФЛАТ – БАДБАХТЛИК МАНБАИ – КУН УЗ\nГлавная / Маданият / КИБР ВА ҒАФЛАТ – БАДБАХТЛИК МАНБАИ\nAnvar 20.03.2018\tМаданият Comments Off on КИБР ВА ҒАФЛАТ – БАДБАХТЛИК МАНБАИ 22 Показы\nИнсонни икки дунё саодатидан тўсадиган, уни тубанлик ва хорлик сари етаклайдиган энг ёмон иллатлардан бири кибр-ҳаводир. Аллоҳ таоло кибр ҳаволи, мутакаббир кимсаларни огоҳлантиради: “Албатта, менга ибодат қилишдан кибр қилган кимсалар яқинда тубан ҳолатда жаҳаннамга кирурлар” (Ғофир, 60).\nЯна бир оятида бундай кимсаларга қарата: “Ер юзида кибрланиб юрма! Чунки сен (оёқларинг билан) зинҳор ерни теша олмайсан ва узунликда тоғларга ета олмайсан” (Исро, 37)дея танбеҳ беради.Абу Ҳурайра (розияллоҳу анҳу)дан ривоят қилинади: “Расулуллоҳ (соллаллоҳу алайҳи ва саллам): “Аллоҳ таоло кибриё (улуғлик) ридоимдир. Азимлик изоримдир. Ким уларнинг иккисидан бирида Мен ила низо қилса, уни дўзахга ташлайман, деган”, дедилар” (Абу Довуд, Муслим ривояти). Демак, кибр ва иззат фақат Аллоҳга хос экан, бу сифатлар бандага тўғри келмас экан. Ким бу сифатларни Аллоҳ билан талашса, яъни, шу сифатлар билан сифатланишга уринса, Аллоҳ таолонинг азобига учрайди. Аллоҳ таолонинг “Кибриё (улуғлик) ридоимдир. Азимлик изоримдир” дейиши бу икки сифат Аллоҳга худди мазкур икки кийим кишига лозим бўлганидек лозим эканига ишорадир.\nИбн Умар (розияллоҳу анҳу) бир кишининг либоси туфайли кибрланаётганини кўриб: “Ер юзида ҳам шайтоннинг туғишганлари кўп! Шайтон кибрга берилиб, Одамни менсимагани учун Аллоҳнинг раҳматидан маҳрум этилган эди… “, деди. Ибн Умар бу сўзни икки ёки уч марта такрорлади.\nҲазрат Абу Бакр (розияллоҳу анҳу): “Ҳеч бир мусулмон ўзидан бошқа бир мусулмонни ҳақир ва кичик деб билмасин, чунки кичик кўринган мусулмон Аллоҳ назарида каттадир”, дедилар.\nВаҳб ибн Мунаббаҳ айтди: “Аллоҳ таоло Адн жаннати (жаннатнинг энг мақбул ери)ни яратди ва унга қараб: “Сен жамики мутакаббирларга ҳаромсан”, деди.\nИмом Ғаззолий: “Саодат калити ҳушёрлик ва фаҳму фаросатдадир. Бадбахтлик манбаси кибр ва ғафлатдадир , дедилар.\nДарҳақиқат, куфр ва маъсиятдан каттароқ бало-офат йўқдир. Кибр-ҳаво туфайли инсонлар ҳақиқатни кўрмайдилар, шу сабаб шайтон уларни осонлик билан ўз измига солади: осонгина турли хил бузуқ йўлларга кирадилар, ботил ақидаларга эргашиб кетадилар. Бундай адашишлар эса жамият ҳаётини издан чиқади, парокандаликлар келтириб чиқаради.\nИллатларнинг даъвоси илм-маърифат. Имон илм билан мукаммаллашади. Илм нафсни тарбиялайди. Эзгулик, адолат, фидойилик ва ватанпарварликни ўргатади.\nБАДБАХТ Кибр ҒАФЛАТ\t2018-03-20\nTags БАДБАХТ Кибр ҒАФЛАТ\nПред. Наманганда Ўзбекистон тарихида илк бор энг кўп миқдорда сумалак тайёрланади\nСледующая ЖАҲОЛАТ ДАРДЛАРИДАН


Шимолий Кореядан АҚШни алдаганликда гумон қилишмоқда - Zamin.uz\n08:02 / 09.08.2018\nШимолий Кореядан АҚШни алдаганликда гумон қилишмоқда\nШимолий Корея қитъалараро баллистик ракеталар учирилган Сохэ полигонини бузмоқда, аммо ядровий объектларга тегмаяпти. Бу ҳақда Kun.uz ёзмоқда.\nКХДРдаги ядровий фаолликни кузатиб борувчи 38North гуруҳининг қайд этишича, Сохэ полигонида вертикал синов стендининг пўлат конструкцияси йиғиштириб олинган, ёқилғи баклари олиб ташланган. Учиш майдончасидаги деворлар ҳам бузилмоқда.\nЖанубий Кореядаги Ёнсе университетининг билдиришича, айнан қитъалараро баллистик ракеталар билан боғлиқ объектлар АҚШ учун биринчи ўриндаги хавф саналади, улар ядровий каллакни Америкагача етказа олади. Шу боис Сохэ полигонининг бузилиши муҳим қадам ҳисобланади.\nШу билан биргаликда экспертлар КХДР АҚШ билан музокараларда мамлакат мавқеи баландроқ туриши учун ядровий қуролларини сақлаб қолиши мумкин деган фикрни билдиришмоқда. Буни июнь ойида Йонбёндаги ядровий илмий-тадқиқот маркази томонидан олинган суратлар қисман тасдиқлайди. Қайд этилишича, объектда янги бино қурилган ва 5 мегаватт қувватга эга электр плутоний реактори учун совутгич модификация қилинган.\nИюль ойи охирида Шимолий Корея Сохэ полигонини бузишни бошлагани хабар қилинганди. Май ойида Пхеньян Пунгери ядро полигони ёпилганини эълон қилди. Шу билан бирга Америка разведкаси майдонча фойдаланиш учун яроқли ҳолда қолаётганини билдирди. “Замин” янгиликларини “Twitter”да кузатиб боринг\n15-10-2018, 15:34, Дунё\nМутахассислар Хитойда 280 та ядровий жанговар каллак борлигини маълум қилишди\n3-07-2018, 11:55, Дунё\nКХДРда ядровий полигон бузиб ташланди\n25-05-2018, 08:32, Дунё\n18-01-2018, 13:00, Дунё\n12-02-2017, 17:12, Дунё\nЯнгиликлар » Дунё » Шимолий Кореядан АҚШни алдаганликда гумон қилишмоқда


Энг универсал супершпион троян боис ярим миллиард дона смартфон хавф остида - Terabayt.Uz\nNext-Generation Security Platform виртуал ҳимоя платформаси яратувчиси бўлган Palo Alto Networks компаниясининг ҳисоб-китобларига кўра, айни пайтда халқаро электрон мобил платформада тарқалаётган SpyDealer троян вируси жаҳон бўйлаб ярим миллиард дона смартфонга хавф солиб турибди.\nSpyDealer троян дастури турли мессенжерларга кириб, фойдаланувчиларнинг шахсий маълумотларини ўғирлайди. Шунингдек, бу вирус фойдаланувчилар ўртасидаги телефон суҳбатларини ёзиб олади, SMS-хабарларни ўқиб, қурилма камерасида суратга олади.\nБу троян қандай ишлайди?\nPalo Alto компанияси мутахассисларига кўра, зарарли дастур Google Play Store дўкони, GoogleService ва GoogleUpdate хизматлари орқали тарқалмоқда. Шунингдек, бу троян жамоат жойларидаги Wi-Fi-уланишлар орқали ҳам фойдаланувчиларга таҳдид солади.\nSpyDealer смартфонга кириб олгач, қурилмага нималар юклаб олинаётгани тўғрисида маълумотларни олиб туради ва муаллифларига ҳисобот беради. У SMS-хабар орқали ҳаккерлардан 100 минглаб турдаги буйруқларни қабул қила олади.\nТроян, шунингдек телефон рақами, мобил қурилманинг халқаро идентификатори, мобил абонентнинг халқаро идентификатори маълумотларини, SMS ва MMS хабарларни, контакт рўйхатини, телефон қўнғироқлари тарихини, фойдаланувчи жойлашган географик манзил ва Wi-Fi тармоғига уланишлар тўғрисидаги маълумотларни ўғирлайди.\nШу билан бирга, бу хавфли троян WeChat, WhatsApp, Skype, Line, Viber, QQ, Tango, Telegram, Sina Weibo, Tencent Weibo каби таниқли мессенжерлар, Facebook иловаси, Android браузери, Firefox ва Oupeng браузерлари, QQ Mail, NetEase Mail, Taobao ва Baidu Net Disk каби электрон почта хизматларига кириб ҳам зарур маълумотларни ўғирлайди. Ҳаттоки, бу вирус ёрдамида қўнғироқларни қабул қилиш, скриншотлар олиш ҳам мумкин. Шу тахлит, бу троян смартфондаги универсал супершпионга айланиши мумкин.\nҲозирча SpyDealer троян дастуридан энг кўп хитойликлар жабр кўришмоқда. У асосан маҳаллий коммуникация иловаларига хуруж уюштирмоқда.\nБу "қурбон"ларнинг аксарияти Android 2.2.x — 4.4.x, Android 5 операцион тизимлари фойдаланувчилари бўлишмоқда.\nТаҳлиллар жабрланган мобил алоқа фойдаланувчиларининг 25 фоизини эскириб қолган Andriod смартфон эгалари эканини кўрсатмоқда. Экспертларнинг фикрича, бу троян тез орада Android тизимининг янги версияларига ҳам таҳдид ўтказа бошлайди.\nМутахассислар смартфон операцион тизимини имкон қадар тез-тез янгисига алмаштириб, шубҳали электрон ресурслрага кирмасликни тавсия қилишмоқда.


Latifa.uz — Бир йигит ҳар куни кўчадаги лўлига пул бериб тураркан. Орадан вақтлар ўтиб, йигит лўлини ёнидан пул бермай ўтиб кета бошлабди. Бир куни лўли йигитни тўхтатиб: — Нима учун менга пул бермай қўйдинг? – деса, йигит: — Уйландим. Оила ташвиши тушди бошимга. Шунга... - дебди. Лўли ғазабга тўлиб: — Нима, сен оилангни мени ҳисобимдан боқасанми? – деган экан.\nБир йигит ҳар куни кўчадаги лўлига пул бериб тураркан.\nОрадан вақтлар ўтиб, йигит лўлини ёнидан пул бермай ўтиб кета бошлабди.\nБир куни лўли йигитни тўхтатиб:\n— Нима учун менга пул бермай қўйдинг? – деса, йигит:\n— Уйландим. Оила ташвиши тушди бошимга. Шунга... - дебди.\nЛўли ғазабга тўлиб:\n— Нима, сен оилангни мени ҳисобимдан боқасанми? – деган экан.


UZPAYNET компаниясининг Хоразм вилояти бўлими мутахассисига кўра, тармоқ агентларининг қарийб 30 фоизи касса терминали билан таъминланмаган:\n“Бугундан пайнетларга терминалсиз фаолият юритиш тақиқланди. Солиқдан огоҳлантириш хатлари берилган. Терминали йўқ клиентларга терминалсиз ишлаш мумкин эмас, деб айтяпмиз. Лекин, банкларда терминал қолмапти. Банклар, ариза бериб қўйинглар, таъминлаймиз деб айтяпти”, деди мутахассис.\n"Вақтинча ишлаб туриш мумкин"\nUZPAYNET компаниясининг вакили Озодлик билан суҳбатда банклар терминал билан таъминлай олмаётганини тасдиқлади. Лекин, мутахассис пайнетчиларнинг вақтинча терминалсиз ишлаб туриш чораси борлигини айтди:\n“Бирор агентнинг терминали бўлмаса у банкка мурожаат қилгани ва терминал олиш учун навбатда тургани ҳақида справка тақдим этиши керак. Бу справкада унга қачон терминал берилиши муддати кўрсатилган бўлиши керак. Биз шу справка бўйича унга пайнетни ёқиб берамиз. Унгача улар терминалсиз ишлаб туришади. Солиқчилар келса, ана шу справкани кўрсатади”, деди мулозим.\nМулозимнинг қўшимча қилишича, бу тартиб солиқ идораси билан келишилган ҳолда вақтинчалик амал қилади.\n"ЯУПМ терминал етказиб беролмаяпти"\nБиринчи мартдан бошлаб чакана савдо ва аҳолига хизмат кўрсатиш соҳасидаги тадбиркорлик субъектларида касса терминалисиз савдо қилишнинг тақиқланиши дўкондорларни саросимага солиб қўйди.\nТерминалсиз ишлаётган тадбиркорлар, банкларда ижарага ёки лизингга олиш учун терминаллар етишмаётганидан шикоят қилмоқда.\nАйни пайтда, Хоразм вилоятидаги банклардан бирининг мулозими, терминал етказиб беришга вазифадор бўлган Ўзбекистон Банклар Ассоциациясининг Ягона Умумреспублика Процессинг Маркази (ЯУМП) ўз мажбуриятини бажара олмаётганини айтди:\n“Бизга терминалларни Ягона Умумреспублика Процессинг Маркази МЧЖ етказиб бериши керак. Лекин бу доимо муаммо бўлиб келяпти. Терминал билан таъминлайдиган бошқа таъминотчи йўқ", деди банк мулозими.\nОзодлик нима сабабдан терминал муаммоси юзага чиққанини билиш мақсадида Ягона Умумреспублика Процессинг Маркази билан боғланди.\nМарказнинг терминал таъминоти билан шуғулланадиган Жавоҳир Қудратов исмли мулозими, Озодликнинг бу ҳақдаги саволини эшитгач, жавоб бермай алоқани узиб қўйди. Жаноб Қудратов билан боғланишнинг бошқа имкони бўлмади.\n"Терминал билан таъминлаш монополия қилиб олинган"\nЎзбекистон банкларидан бирининг исми сир қолишини сўраган мулозими, “терминал муаммоси бу соҳанинг монополия қилиб олингани билан боғлиқ”, деди:\n“Ягона Умумреспублика Процессинг Маркази бошидан нотўғри ташкил қилинган. Аслида у Марказий Банк тасарруфида бўлиши керак, эди. Ҳозир эса у Ўзбекистон Банклар Ассоциациясига қарайди. Бутун республикадаги пластик карточкалар ва терминаллар орқали тушган пулни ана шу марказ назорат қилади. Марказий Банк унинг ишига аралашолмайди. Терминалларни ҳам фақат ўзининг поставшчик фирмаси етказиб беради. Масалан, мен олган маълумотга кўра, бир терминал ҳозир 700-800 доллар миқдорида банкларга ўтказиляпти. Лекин, ана шу терминални 100-200 доллар миқдорида етказиб беришни бошқа ташкилотлар бир неча бор таклиф қилишган. Лекин, марказ бошқа ҳеч кимни яқинига йўлатмайди, бу соҳани монополия қилиб олган ва унинг тепасида юқори мартабали амалдорлардан бири турибди”, дейди банк мулозими.\nМулозимга кўра, банклар тадбиркорга терминални уч хил усулда – ижара, лизинг ва сотиш орқали бериши мумкин.\nУзметроном интернет-газетасининг ёзишича, 1 март куни Тошкентдаги тадбиркорлар ва аҳолига хизмат кўрсатишга ихтисослашган шохобчаларнинг ярмидан кўпи ҳудудий солиқ идораларига ўз фаолиятларини тўхтатганликларини билдириб, патентларини топширган.\nОзодлик тошкентлик кичик тадбиркорларнинг ярмидан кўпи патентларини топширганлиги ҳақидаги фактни тасдиқлай олгани йўқ.


Тожикистон шарқида сел туфайли кўприк бузилди, уйлар сув остида қолди\nКучли сел оқибатида Тожикистон шарқидаги Сангвор туманида кўприк бузилди, уйлар ва йўллар сув остида қолди.\nОзодлик радиосининг тожик хизмати Ёзганд қишлоғи турғунларидан олинган маълумотга таянган ҳолда табиий офат бир нечта уйни вайрон қилгани, ғалла ва сабзавот экинларини ювиб кетгани ҳақида хабар қилади.\nТожикистон ҳукумати қошидаги Фавқулодда вазиятлар ва фуқаро мудофааси қўмитасининг 15 июль куни маълум қилишича, махсус комиссия Сангвор томон йўлга чиққан.\nЎтган ҳафта қўмита аҳолини иссиқдан огоҳлантириб, одамларни эҳтиёткорликка чақирган. Муассаса баёнотида кун исиб кетиши баланд тоғ ҳудудларида муз ва қорларнинг эришига сабаб бўлиши ҳамда дарёларда сув ҳажмининг ортишига олиб келиши, бу эса, ўз навбатида, сел ва кўчкиларга сабаб бўлиши мумкинлиги урғуланган.\nЭслатиб ўтамиз, шу йилнинг март ойида Сангвор туманида қор кўчкиси оқибатида камида 10 та уй вайрон бўлган эди.


Бишкекда уч милиционер ўлдирилди\n24 октябр 2021, Тошкент вақти: 20:38\nБишкекнинг овлоқроқ мавзелардан биридаги меҳмонхонада яшаган кишиларнинг милиция ходимларини Калашников автоматидан ўққа тутгани айтилмоқда.\n4 январ куни кечқурун Бишкекнинг 8-районида номаълум шахслар томонидан уч нафар милиция ходими отиб ўлдирилди. Қирғизистон Ички ишлар вазирлиги бу воқеада “ваҳҳобийлар”ни, Миллий хавфсизлик хизмати эса “жиҳодчилар”ни айбламоқда.\n5 январ куни Бишкекда ўтган матбуот анжуманида Қирғизистон Ички ишлар вазири Зарилбек Рисалиев тунда бўлиб ўтган воқеа тафсилотларини гапириб берди.\nВазирга кўра, 4 январ куни кечқурун 3 нафар милиция ходими шахсий меҳмонхоналардан бирида паспорт текширувини ўтказган. Навбатдаги хона текширилаётган пайтда мазкур хонада истиқомат қилаётган одамлар Калашников автоматидан милиция ходимларига қарата ўқ отганлар. Натижада уч милиция ходими воқеа жойида ҳалок бўлган.\n- Биз бу одамларнинг шахсини аниқлашга муваффақ бўлдик. Уларнинг суратлари интернетга жойлаштирилди. Бугун бу суратлар барча оммавий ахборот воситаларига етказилади. Бизнинг тахминимизча, милиция ходимларига қарата ўқ отганлар диний экстремистлар, аниқроқ айтганда “ваҳҳобийлик” ҳаракатининг аъзоларидир, - деди Зарилбек Рисалиев.\nАммо Қирғизистон Миллий хавфсизлик хизмати раиси ўринбосари Марат Иманқулов Ички ишлар вазирининг бу баёнотини рад этди. Унинг айтишича, милиция ходимларини ўлдирганлар “Жиҳодчилар” ташкилоти аъзоларидир ва муқаддам бу шахслар қидирувда бўлган.\n- Бу ташкилот 20 одамдан иборат бўлган. Олдинроқ уларнинг 7 нафари қамоққа олинган, бештаси қидирувга берилган эди. Бу ташкилот фаоллари телефон орқали Бирлашган Араб Амирликлари, Қатар, Россия ва АҚШ билан боғланиб туришган. Бу ташкилот фаоллари Бишкекдаги спорт саройи олдидаги портлашни уюштирганликда, Бишкек милициясини портлатишга ҳаракат қилганликда ва АҚШ фуқаросига ҳужм қилганликда айбланмоқдалар, - деди Марат Иманқулов.\nШунингдек, ҳуқуқ-тартибот тузилмалари расмийлари мазкур гуруҳ Бишкекнинг бир қатор супермаркетларида ҳам портлашларни уюштирмоқчи бўлганликларини ҳам айтиб ўтдилар.\nРасмийларга кўра, 4 январ куни кечқурун Бишкекнинг Восток-5 туманида ҳам портловчи мослама топилган.\nҚирғизистон Миллий хавфсизлик хизмати ва Ички ишлар вазирлиги 2010 йилнинг ноябр ойидан бошлаб Бишкекда террорчиликда гумон қилинган шахсларни қўлга олмоқда. Айни пайтда уларнинг сони ўн кишидан ортиб кетган, 39 киши эса қидирувга берилган.\nТеррорчиликда гумон қилинганлар қўлга олингунига қадар қирғиз расмийлари “террорчилар миллий айирмачилар ҳаракати фаолларидир ва уларни ҳозир қочқинликда юрган ўзбек лидерлари молиялаштираётган бўлиши мумкин” қабилидаги тахминларни айтиб келганлар.\nЯнги йил арафасида эса Қирғизистон Миллий хавфсизлик хизмати раиси Кенешбек Дуйшебаев террорчиликда гумон қилиниб, ноябр ойидан бери қўлга олинаётган террорчиларнинг барчаси қирғиз миллатига мансуб экани ва уларнинг “Жиҳодчилар” ҳаракати фаоллари эканини маълум қилган.


Ўзбекистон-Тожикистон ўртоқлик учрашувига ҳакамлар тайинланди\nБугун Ўзбекистон миллий терма жамоаси “Локомотив” стадионида Тожикистонга қарши майдонга тушади. Ўйинни ўзбекистонлик ҳакамлар бошқаради.\nТОШКЕНТ, 3 сен — Sputnik. Ўзбекистон ва Тожикистон миллий терма жамоалари ўртасидаги ўртоқлик учрашувини Ахрол Рисқуллаев бошқариб боради. Бу ҳақда ЎФА хабар қилмоқда.\nТаъкидланишича, мазкур баҳс ўзбекистонлик ҳакамлар бригадасига ишониб топширилди.\nБош ҳакам - Ахрол Рисқуллаев, ён қанот ҳакамлари - Алишер Усмонов, Санжар Шоюсупов.\nЭслатиб ўтамиз, бугун Ўзбекистон миллий терма жамоаси “Локомотив” стадионида Тожикистонга қарши майдонга тушади. Баҳс соат 19:00да бошланади.


Энг муаммоли смартфонлар номи маълум қилинди\n16:18 / 21.11.2016 13975\nBlannco Technology Group таҳлил гуруҳи смартфон ва планшетларнинг хизмат кўрсатишига доир тадқиқотлар натижаси бўйича ҳисобот берди.\nМутахассисларнинг маълум қилишларича, Android-гаджетларга нисбатан, iPhone қурилмаларда муаммолар кўп бўлар экан. Қуйида аксилрейтинг етакчилари билан танишинг:\nМутахассислар дастурий таъминотдаги узилишлар, масалан, кутилмаганда қотиб қолиши ёки иловаларнинг бесабаб ёпилиши, шунингдек қурилмадаги носозликлар - сигналнинг йўқолиши, кучли қизиб кетиши ва бошқаларни ҳисобга олишди. 2016 йилнинг III чорак якунларига кўра, улар iOS- ва Android-гаджетларда юзага келадиган муаммоларни таққослашди.\nApple маҳсулотларининг 62 фоизида узилишлар аниқланган, Android-гаджетларда эса бу кўрсаткич 47 фоизни ташкил қилган. iOS-қурилмалар орасида энг кўп муаммолар iPhone 6'да кузатилган, аксилрейтингнинг иккинчи ва учинчи ўринларини iPhone 5S ҳамда iPhone 6S смартфонлари бўлишиб олишди. iPhone 7 ва 7 Plus кечроқ ишлаб чиқарилгани туфайли рейтингга киритилмади. iPhone 4S эса энг барқарор қурилмалардан бири бўлиб чиқди - бу модель билан боғлиқ муаммолар атиги 2 фоизни ташкил қилган.\nГаджетлар орасида энг муаммоли қурилма сифатида LeEco Le2 тан олинди.\nИккинчи ўринда - Xiaomi'нинг икки смартфони - Redmi 3S ва Redmi Note 3 . Samsung Galaxy S7 edge флагмани тўртинчи ўринда.\nШунингдек тадқиқотчилар узилишлар табиатига кўра ва энг муаммоли иловалар рейтингини тузиб чиқишди.\nАнонс: Kun.uz Сурхондарёда. Ҳудудлардаги муаммолар қай даражада ёритиб борилмоқда?\nПластик карталардаги маълумотни янги дастурий таъминот ҳимоя қилади


Huquqburch.Uz - Муҳтож хотин-қизларга арзон уй-жойлар бериш тартиби ҳамда кам таъминланган оилаларга берилаётган бошқа ижтимоий ёрдам\nМуҳтож хотин-қизларга арзон уй-жойлар бериш тартиби ҳамда кам таъминланган оилаларга берилаётган бошқа ижтимоий ёрдам\nҲукумат томонидан 12 апрелда “Оғир ижтимоий вазиятга тушиб қолган хотин-қизларга, ногиронлиги бўлган, кам таъминланган, фарзандларини тўлиқсиз оилада тарбиялаётган ва уй-жой шароитини яхшилашга муҳтож оналарга арзон уй-жойлар бериш тартиби тўғрисидаги низом тасдиқланган.\nРеспубликамизнинг ҳар бир туманида ҳар йили муҳтож хотин-қизларга 6-10 та арзон уй-жойлар ажратилади.\nУй-жойга муҳтож хотин-қизлар учун бериладиган уйларни молиялаштириш:\n25 фоизи (бошланғич бадал) Хотин-қизларни ва оилани қўллаб-қувватлаш жамоат фонди маблағи;\n75 фоизи тижорат банкларининг имтиёзли кредитлари.\nТалабгорни кредит қоплашга имконияти бўлмаса:\nолинган кредит маблағлари — у ишлаётган ташкилот, Касаба уюшмалари Федерацияси, “Маҳалла” хайрия жамоат фонди маблағлари ҳисобига қоплаб берилади.\nБу уйларни олиш учун туман ҳокимлиги ҳузурида тузилган махсус комиссияга ариза билан мурожаат қилиш лозим.\nАриза туман (шаҳар) комиссияси раисининг қарори билан тайинланадиган ваколатли шахс томонидан рўйхат бўйича қабул қилинади, қабул қилинган аризанинг нусхасига — қабул қилинган сана тўғрисида белги қўйилган ҳолда тилхат билан ариза берувчига топширилади.\nАризалар махсус журналда кетма-кетликда, улар олинишига қараб қайд этилади.\nКомиссия томонидан Дастурда иштирок этиш учун ариза ва ҳужжатлар тақдим этилишининг охирги санаси тугаган кундан бошлаб 15 иш куни ичида кўриб чиқилади. Кўриб чиқиш якунлари бўйича ижтимоий устуворлик мезонлари асосида танлов натижалари тўғрисидаги қарор қабул қилинади.\nи) ёлғиз ўзи ногиронликка олиб келувчи касалликка чалинган бола парваришлаётган аёллар (туман (шаҳар) хотин-қизлар қўмитаси маълумотномаси ва тиббиёт бирлашмаси хулосаси асосида);\nБундан ташқари, 2018 йил давлат дастурига асосан оғир маиший шароитларда яшаётган, боқувчисини йўқотган, ногиронларни парвариш қилаётган оилаларга ижтимоий ёрдам кўрсатиш мақсадида 2018 йилда 241,8 млрд. cўм маблағ йўналтириш режалаштирилган.\nуй-жойи бўлмаган ёки авария ҳолатидаги ва жуда эски уйларда яшовчи республиканинг ҳар бир тумани ва шаҳридаги ўрта ҳисобда 2-5 нафар оилага арзон уй-жойлар бериш;\nҳар бир тумани ва шаҳридан ўрта ҳисобда 70 тагача оилаларга ҳар йили маиший техника (газ ва электр печлар, холодильниклар, тикув машиналари ва ҳ. к.) ёки бир бошдан қорамол харид қилиш;\nоғир касалликлар мавжуд бўлган тақдирда тиббий хизматлар ҳақини тўлаш ва уларнинг ҳақини тўлашга маблағ бўлмаган тақдирда ҳар бир туман (шаҳар)дан ўрта ҳисобда 6 тагача кам таъминланган оилаларга беғараз ёрдам кўрсатиш учун сарфланади.